30/03/2017 Συνέντευξη του καθηγητή Στέλιου Στυλιανίδη για τον Άρτεμη Σώρρα στο δελτίο ειδήσεων του ΑΝΤ1\nΔείτε την μίνι συνέντευξη του καθηγητή Στέλιου Στυλιανίδη στο δελτίο ειδήσεων του ΑΝΤ1 σχετικά με τον Άρτεμη Σώρρα και τους λόγους της δημοσιότητας του πατώντας την εικόνα:\n08/02/2017 Συνέντευξη του καθηγητή Στέλιου Στυλιανίδη στην εκπομπή Athens Calling\nO καθηγητής Στέλιος Στυλιανίδης έδωσε τηλεφωνική συνέντευξη στον δημοσιογράφο Περικλή Βασσιλόπουλο στην ραδιοφωνική εκπομπή Athens Calling την Δευτέρα 06/02. Ο κύριος Στυλιανίδης μίλησε για την κατάθλιψη, τα ποσοστά αυτοκτονίας στην Ελλάδα, την αξία της πρόληψης, τις ψυχιατρικές νοσηλείες, τα κενά στην θεραπεία, το στίγμα της ψυχικής ασθένειας, το συνεχές ψυχικής υγείας και ψυχικής ασθένειας και άλλα επίκαιρα ζητήματα.\nΜπορείτε να ακούσετε ολόκληρη τη συνέντευξη από το 35:00 πατώντας την παρακάτω εικόνα:\n03/02/2017 Είδαμε το «Αν ήξερα…» από την ΕΠΑΨΥ στο Δημοτικό Θέατρο Λαμίας (ΦΩΤΟ)\nΗ αλήθεια είναι ότι δεν ξέρουμε…δεν γνωρίζουμε ότι η ζωή μας είναι απλή! Και όσοι λένε ότι το γνωρίζουν, τότε γιατί τα έχουμε «δυσκολέψει τόσο πολύ; Αν ξέραμε…θα έπρεπε να ήταν πιο σωστά ο τίτλος της χθεσινή υπέροχης παράστασης του Θεατρικού Εργαστηρίου της ΕΠΑΨΥ Λαμίας.\n08/11/2016 Προβολή των αποτελεσμάτων της έρευνας σχετικά με τις ακούσιες ψυχιατρικές νοσηλείες στα Μ.Μ.Ε\nΤο Δελτίο Τύπου αποτελεσμάτων ερευνητικού προγράμματος Μ.Α.Ν.Α. για τις ακούσιες ψυχιατρικές νοσηλείες στην Αθήνα στο 2ο Μental Ηealth Conference γνωρίζει σημαντική απήχηση στα Μ.Μ.Ε λόγω των σημαντικών και κρίσιμων ζητημάτων που θέτει. Παρακάτω ακολουθεί η παρουσίαση μέρους της προβολής του:\nΣυνέντευξη του καθηγητή Στέλιου Στυλιανίδη στο ΣΚΑΪ 100,3 (ξεκινάει στο 28:00 λεπτό)\nΣυνέντευξη του καθηγητή Στέλιου Στυλιανίδη στο Βήμα\nΣυνέντευξη της κυρίας Λίλης-Ευαγγελίας Πέππου στην Free-Sunday (σελίδα 19)\nΔημοσίευση στο Αθήνα 9,84\n5. Δημοσίευση στην Εφημερίδα των Συντακτών\n26/10 Ομιλία του κ. Στέλιου Στυλιανίδη στο TEDx Academy στις 26/09\nΟ Στέλιος Στυλιανίδης είναι Καθηγητής Κοινωνικής Ψυχιατρικής στο Τμήμα Ψυχολογίας του Παντείου Πανεπιστημίου Κοινωνικών και Πολιτικών Επιστημών της Αθήνας, με επαγγελματική εμπειρία (κλινική, ερευνητική, εκπαιδευτική, διοίκηση) στη Γαλλία, Ιταλία, Ελβετία και Ελλάδα.\nΣτις 26/09 μίλησε στο TEDx Academy για την εξέλιξη της ελληνικής κοινωνίας. Συγκεκριμένα είπε πως η ελληνική κοινωνία αρνείται να εξελιχθεί. Παράνοια, ναρκισσισμός, εξιδανίκευση, αλαζονεία και δήθεν λειτουργία αποτελούν κατά τον κ. Στυλιανίδη τα 5 στοιχεία ψυχοπαθολογίας από τα οποία "πάσχει" το ελληνικό πολιτικό σύστημα αλλά και η κοινωνία στο σύνολό της η οποία επίσης επαναλαμβάνει καταναγκαστικά παθολογικές συμπεριφορές. Στην ομιλία του ο κ. Στυλιανίδης υποστηρίζει τις υποθέσεις του μέσα από βιώματα της επαγγελματικής του εμπειρίας αλλά και γεγονότα του πολιτικού στερεώματος. Περισσότερα στην πολύ ενδιαφέρουσα ομιλία του διάρκειας 17' στην οποία μπορείτε να μεταβείτε πατώντας την εικόνα.\n17/06/2015 Παρέμβαση του κ. Στέλιου Στυλιανίδη στον ΣΚΑΙ\nO κ. Στέλιος Στυλιανίδης ήταν καλεσμένος της δημοσιογράφου Χριστίνας Βίδου στον τηλεοπτική εκπομπή "Επικαιρότητα με την Χριστίνα Βίδου" στις 09/09. Παρουσίασε την ομιλία του στο TEDx Academy 2015 που θα διεξαχθεί στις 26/09 στο Μέγαρο Μουσικής με τίτλο "Ελλάδα, μια χώρα που δεν θέλει να αλλάξει". Στη συνέχεια έγινε κουβέντα γύρω από την πολιτική και κοινωνική επικαιρότητα. Μπορείτε να δείτε την παρέμβαση του κ. Στυλιανίδη πατώτας στην παρακάτω εικόνα και πηγαίνοντας στο 34ο λεπτό.\nO κ. Στυλιανίδης ήταν επίσης καλεσμένος στην ραδιοφωνική εκπομπή Ζωή.gr της δημοσιογράφου Χριστίνα Βίδου στις 16/09. Μπορείτε να ακούσετε την παρέμβαση πατώντας στο βίντεο και πηγαίνοντας στο 33ο λεπτό.\n20/05/2015 Παρουσίαση του προγράμματος "Είμαστε όλοι Πολίτες" στο ραδιοφωνικό σταθμό "Στο κόκκινο" 105.5\nΠαρουσίαση του προγράμματος "Είμαστε όλοι Πολίτες" στο οποίο υπάγεται το έργο "Πολίτες ενάντια στην Κατάθλιψη" στον ραδιοφωνικό σταθμό "Στο Κόκκινο" 105.5.\nΗ Εταιρεία Περιφερειακής Ανάπτυξης και Ψυχικής Υγείας (ΕΠΑΨΥ) ευχαριστεί το Ίδρυμα Μποδοσάκη και την κα. Σοφία Κουβελάκη για την υποστήριξη τους.


Ο πολιτισμός είναι έτοιμος να συνεχιστεί\nΚαθώς τα απαγορευτικά μέτρα χαλαρώνουν στο Ηνωμένο Βασίλειο, ποιές ήταν οι επιπτώσεις στον πολιτισμό μας και πώς θα κινηθούμε απο εδώ και πέρα;\nΣτις 23 Μαρτίου 2020 ο πολιτισμός του Ηνωμένου Βασιλείου έκλεισε για το κοινό.\nΟι οικονομικές επιπλοκές λόγω του Covid 19 στον τομέα αυτό ήταν άμεσες.\nΤα έσοδα από τα εισιτήρια εξαφανίστηκαν , οι αναβολές και οι ακυρώσεις των εκδηλώσεων επηρρέασαν το προσωπικό, τους καλλιτέχνες, και πολλαπλούς τομείς. Ζητήθηκε από οργανισμούς να σχεδιάσουν σενάρια πάνω σε άγνωστα σχεδιαγράμματα και να προσαρμόσουν τα προγράμματα και τις δραστηριότητές τους που αρχικά αναπτύχθηκαν και σχεδιάστηκαν στον πραγματικό κόσμο, σε διαδικτυακές πλατφόρμες.\nΤέσσερις μήνες μετά , με την χαλάρωση των απαγορευτικών μέτρων, ο πολιτισμός είναι ακόμα ασταθής.\nΙδιωτικά εμπιστεύματα και ιδρύματα, έχοντας κυκλοφορήσει κεφάλαια έκτακτης ανάγκης, βρίσκονται τώρα σε προσωρινή παύση, καθώς εξετάζουν πώς μπορούν να βοηθήσουν με τον καλύτερο τρόπο στη συνέχεια. Κυβερνητικές ανακοινώσεις για στήριξη είναι ελπιδοφόρες, αλλά η μορφή της στήριξης αυτής παραμένει ασαφής. Οι μακροπρόθεσμες επιπτώσεις της πανδημίας είναι ακόμη εντελώς άγνωστες.\nΗ ανάπτυξη της ψηφιακής τεχνολογίας μας έδωσε σημαντικές δυνατότητες. Κατά την διάρκεια των απαγορευτικών μέτρων, ζούσαμε τις ζωές μας διαδικτυακά. Αυτό που αρχίζει να γίνεται ξεκάθαρο είναι ότι η τεχνολογία δεν καλλιεργεί την ίδια συναισθηματική σύνδεση όπως οι ζωντανές εμπειρίες, η ψηφιακή πενία είναι κάτι το πραγματικό , όπως επίσης πραγματική είναι και η κόπωση να ζει κανείς μέσω της οθόνης του, και το κοινό νοιώθει περιθωριοποιημένο από την διαδικτυακή εμπειρία.\nΠρέπει να εξετάσουμε πώς θα φέρουμε αυτό το κοινό πίσω. Πώς θα είναι η πολιτισμική εμπειρία και οι πρακτικές της στην εποχή μετά την πανδημία. Δεν είναι εφικτό να επαναφέρουμε ό,τι γνωρίζαμε ώς κανόνα. Χρειάζεται να υπάρξει συνεργασία και πειραματισμός για την ανάπτυξη νέων μοντέλων παραγωγής, δέσμευσης και ανάπτυξης. Νέα μοντέλα τα οποία αντικατοπτρίζουν την ποικιλόμορφη σύνθεση της κοινωνίας μας και των δημοσίων χώρων.\nΚαθώς παρακολουθούσαμε την εξέλιξη της κατάστασης από τα εθνικά μέσα ενημέρωσης, η εξιστόρηση των γεγονότων επικεντρώθηκε σε μεγάλα ιδρύματα μεγάλων πόλεων, με συνέπεια να έχουμε μια τεράστια παράλειψη ενός πολύ μεγάλου μέρους του πολιτισμικού και καλλιτεχνικού τοπίου, συμπεριλαμβανομένων ανεξάρτητων οργανισμών, καλλιτεχνών, φεστιβάλ και επαγγελματιών που εργάζονται στον δημόσιο χώρο και εκτός των ιδρυμάτων.\nΚοιτάζοντας μπροστά, πρέπει να ξαναβρούμε τον τρόπο με τον οποίο εργαζόμαστε και να διασφαλίσουμε ότι είμαστε κομμάτι της ιστορίας που εξελίσσεται μπροστά μας.\nΚαθώς η κυβέρνηση ξεκινά μία νέα μεγάλη εκστρατεία ενημέρωσης του κοινού με τίτλο «Η νέα αρχή του Ηνωμένου Βασιλείου: ας ξεκινήσουμε», ας κάνουμε και εμείς ακριβώς αυτό .


Δυτικός νεοκρατισμός: Η νέα πανδημία | Ηλίας Καραβόλιας | new deal\nnew Deal ΕΝΟΤΗΤΕΣ ΟΙΚΟΝΟΜΙΑ & ΕΠΙΧΕΙΡΕΙΝ Δυτικός νεοκρατισμός: Η νέα πανδημία\nΟ Ηλίας Καραβόλιας διαβλέπει ότι ο δυτικός νεοκρατισμός θα επικρατήσει στην μετά covid 19 εποχή. Η πανδημία αλλάζει τα οικονομικά δεδομένα στις δυτικές οικονομίες, οι οποίες ολοένα και περισσότερο θα αρχίσουν να μοιάζουν με το μοντέλο που ανέδειξε την Κίνα σε πανίσχυρο παίκτη του διεθνούς συστήματος. new deal\nΔυτικός νεοκρατισμός: Η νέα πανδημία\nΟ Ηλίας Καραβόλιας διαβλέπει ότι ο δυτικός νεοκρατισμός θα επικρατήσει στην μετά covid 19 εποχή. Η πανδημία αλλάζει τα οικονομικά δεδομένα στις δυτικές οικονομίες, οι οποίες ολοένα και περισσότερο θα αρχίσουν να μοιάζουν με το μοντέλο που ανέδειξε την Κίνα σε πανίσχυρο παίκτη του διεθνούς συστήματος.\nΉταν Νοέμβριος του 2017. Πριν επιβάλλει ο πρόεδρος Τραμπ τους δασμούς των ΗΠΑ σε κινεζικά προϊόντα. Τότε ο πάντα διορατικός και έμπειρος Αθ. Παπανδρόπουλος μιλούσε για το πώς ο καλπάζων “κινεζικός νεοκρατισμός” θα δημιουργούσε τις συνθήκες για την επικράτηση παρόμοιου μοντέλου νεοκρατισμού στον δυτικό κόσμο. Τότε πολλοί αναλυτές ίσως να το είδαν ως μια ακόμη θεωρητική προσέγγιση για την Κίνα και την μεγέθυνση της.\nΠέρασαν μόλις δυόμισι χρόνια και ζούμε ένα φαινόμενο απίστευτο στην παγκόσμια ιστορία. Θάνατοι χιλιάδων ανθρώπων και ταυτόχρονο εγκλεισμό της Οικονομίας σε Ευρώπη-ΗΠΑ. Όλοι παραθέτουν δεδομένα μετά από μελέτες, ώστε να κατανοήσουμε το πρωτόγνωρο φαινόμενο για την ανθρωπότητα. Ταυτόχρονα είναι γνωστές πολλές διεθνείς αναλύσεις για τον πολυετή ρυθμό καπιταλιστικής μεγέθυνσης της Κίνας. Ένα εντυπωσιακό κατόρθωμα κυρίως μέσω των εξαγωγών της. Κατόρθωμα που όμως άρχισε προ ενός έτους να επιβραδύνεται ως φαινόμενο μετά και την επιβολή δασμών σε κινεζικά προιόντα από τον Τραμπ. Ήταν φυσικά εμφανή τα σημάδια του εμπορικού πολέμου που τότε ξεκινούσε. Πόλεμος που κορυφώθηκε με την απαγόρευση / έξωση από τις ΗΠΑ του τηλεπικοινωνιακού κολοσσού Huawei και της ανάπτυξης δικτύων 5G στις τηλεπικοινωνίες – μείζον πεδίο πολέμου στο παγκόσμιο ψηφιακό τοπίo.\nΤα στοιχεία λοιπόν έδειχναν τον Νοέμβριο 2019 ότι το κινεζικό καθεστώς προσπαθούσε να δείξει στην παγκόσμια κοινή γνώμη βελτίωση στην καμπύλη επιβράδυνσης του ΑΕΠ της μετά τον εμπορικό πόλεμο που κήρυξε ο Τραμπ. Τι ζούμε σήμερα, τρεις μήνες μετά; Έχουμε οικονομική καθήλωση σε ΕΕ-ΗΠΑ. Ζούμε σοκ πτώσης σε εργασία και κατανάλωση, άρα σε προσφορά και ζήτηση. Και επίσης ακούμε για τεράστιες ποσότητες νέου χρήματος που θα εκδοθεί από ΕΚΤ, FED, ΕΕ, Ομοσπονδιακή Κυβέρνηση ΗΠΑ, ώστε να τονωθούν συνολικά οι οικονομίες.\nΜε απλά λόγια. Στην Δύση έχουμε σχεδόν σταματήσει και να παράγουμε αλλά και να ψωνίζουμε προϊόντα και υπηρεσίες. Ενώ σήμερα, σχεδόν μόνο η Κίνα παράγει -που δεν έχει πια καραντινα στα εργοστάσια της. Και φυσικά εμείς είμαστε που θα ψωνίσουμε ξανά – μετά την καραντίνα – τα προιόντα της. Αφού εντωμεταξύ η παραγωγή αμερικανικών/ευρωπαϊκών προϊόντων είχε ήδη άρχισε να πέφτει αρκετά πριν την πανδημία.\nΝα θυμήσω ότι το Πεκίνο έχει στην κατοχή του συνολικά $1,12 τρισ. αμερικανικά κρατικά ομόλογα. Και είναι άγνωστο, σε μένα τουλάχιστον, πόσα αμερικανικά και ευρωπαϊκά εταιρικά. Κατέχει δε και αρκετά ευρωπαϊκά κρατικά ομόλογα, περίπου 500 δισ. λένε κάποιες πηγές. Έχει λοιπόν συγκριτικό πλεονέκτημα στις νομισματικές σχέσεις. Ας το κρατήσουμε αυτό γιατί είναι ύψιστης σημασία στο καθεστώς οικονομικού νεοκρατισμού που έχτισε μεθοδικά.\nΕυρώπη και ΗΠΑ περνούν δύσκολη περίοδο με την μεγάλη ύφεση προ των πυλών. Αφού με τα μηδενικά επιτόκια το χρήμα δεν κυκλοφόρησε τελικά εντός του παραγωγικού / εμπορικού κυκλώματος, τώρα η δημοσιονομική επέκταση θα είναι μάλλον αναγκαστική επιλογή. Και φυσικά θα είναι βόμβα στα θεμέλια των Πολιτειών στην Αμερική αλλά και των κρατών-μελών στην ήπειρο μας.\nΗ κρατική παρέμβαση σχεδόν μονόδρομος\nΗ λύση όμως είναι σχεδόν μονόδρομος. Κρατική παρέμβαση που ίσως στο άμεσο μέλλον να περιλαμβάνει και κρατικοποιήσεις εταιρειών. Προγράμματα νέας λιτότητας. Ασυμφωνία εταίρων στην ΕΕ για το ύψος και την μορφή των δημοσιονομικών στόχων και στην έκδοση ευρωομολόγων (να μην επαναλαμβάνουμε όσα γράφουν εδώ και εβδομάδες πολλοί έγκριτοι αναλυτές)\nΚυρίως γεννιέται μια “ορθολογική διστακτικότητα” για εκκαθάριση εταιρειών στον ιδιωτικό τομέα, αφού το ΑΕΠ θα υποχωρήσει παντού και η ανεργία θα εκτοξευθεί τόσο στις ΗΠΑ όσο και στην ΕΕ. Η σπειροειδής αυτή συσχέτιση θα γεννήσει ένα κύμα νεοκρατισμού ειδικού τύπου. Θα διαφέρει μεν ως προς τα βασικά του χαρακτηριστικά από το κινεζικό οικονομικό καθεστώς. (Σημ: όσο και αν ζούμε βιοπολιτική επιβολή από φιλελεύθερες κυβερνήσεις). Αλλά ελλοχεύει ένας κίνδυνος. Πιθανή – έστω και μερική – κρατικοποίηση του δυτικού τραπεζικού συστήματος θα οδηγήσει τις οικονομίες της Δύσης σε μια νέα φάση. Σε ένα νέο είδος μεταλλαγμένου κρατικοδίαιτου καπιταλισμού με άγνωστες τις πιθανές στρεβλώσεις από φαινόμενα εκμετάλλευσης ευκαιριών εκ μέρους των ολιγαρχικών ελίτ.\nΟ δυτικός νεοκρατισμός των πολλών τρισ. δολαρίων/ευρώ που θα διατεθούν είναι φυσικά αναγκαία παράπλευρη συνέπεια της μεγάλης κρίσης που ζούμε λόγω της απίστευτης οικονομικής αδράνειας. Μένει στις κυβερνήσεις να σχεδιάσουν κεντρικά (αναγκαστικά) και με χρονοδιάγραμμα ακρίβειας έναν στρατηγικό τρόπο απεγκλωβισμού αγορών και οικονομιών από τον πιθανό κίνδυνο της υπερπροστατευτικής πολιτικής. Μια πολιτική που κάνει ακριβώς την ίδια ζημιά με την πλήρη απορρύθμιση αγορών, την υπερφιλελευθεροποίηση κανόνων και μέτρων εποπτείας στις οικονομίες.\nΔεν είναι κακό να αναστηθεί ο Κέυνς. Αρκεί να μην ξεθάψουμε μαζί του και τον κρατικό καπιταλισμό που σήμερα δεν μπορεί να μοιράσει ισότιμα στους λαούς την ευημερία άσχετα αν και η παγκοσμιοποίηση φαίνεται να απέτυχε σε αυτό…\nΠροηγούμενο άρθροΗΠΑ: Ο Μεγάλος Αδελφός στην εποχή του Covid 19\nΕπόμενο άρθροΝα η ευκαιρία!


H Billie Eilish με τον αδερφό της Finneas Ο' Connel. Invision/AP, File Jack Plunkett\nΜπερδεύτηκες με τον παραπάνω τίτλο; Χρειάστηκε να τον ξαναδιαβάσεις; Ε, λοιπόν, εσύ έπαθες τη μικρότερη ζημιά από εμάς που έπρεπε να ξεχωρίσουμε ποια είναι η Billie Eilish και ποια η κοπέλα του αδερφού της στις φωτογραφίες τους.\nΚαι εντάξει, εμείς πες δεν πάθαμε και κάποιο σοκ, έχουμε συνηθίσει να βρίσκουμε ομοιότητες ανάμεσα σε διασήμους αλλά ανάμεσα και σε ζευγάρια διασήμων. Στις ΗΠΑ ωστόσο, οι fan της Billie Eilish που με ραγδαίο ρυθμό εξελίσσεται στο ποπ είδωλο της νέας γενιάς, εξεγέρθηκαν.\nBillie Eilish’s brother has a girlfriend who looks just like her pic.twitter.com/yxwBygRwB2— Jon Manhattan, DDS (@kaichoyce) December 3, 2019\nΤην ομοιότητά τους εντόπισε ένας fan της τραγουδίστριας, ο οποίος ανέφερε στο Twitter: «Ο αδερφός της Billie Eilish έχει μια κοπέλα που μοιάζει ακριβώς όπως εκείνη». Οι αντιδράσεις των υπόλοιπων χρηστών ποικίλες μεταξύ των οποίων υπήρχαν αρκετά «Ίου», αρκετά «θα μπορούσαν να είναι δίδυμες» και κάποια «είναι ανατριχιαστικό».\nΑν αναρωτιέσαι ποια είναι η σύντροφος του αδελφού, παραγωγού και συνεργάτη της ποπ σταρ, Finneas O’Connell, αυτή είναι η Claudia Sulewski. H Claudia Sulewski είναι YouTuber και vlogger για περισσότερο από μία δεκαετία, ο λογαριασμός της στο Instagram έχει περίπου 1,2 εκατομμύρια followers. Είναι επιπλέον ηθοποιός όπως είναι και ο αδερφός της Billie Elish ο οποίος εργαζόταν στη showbiz πολύ πριν η αδερφή του γίνει διάσημη. O Finneas O’ Connell έχει παίξει μεταξύ άλλων στην ταινία Life Inside Out και στις σειρές Glee και Modern Family. Ο Finneas και η Claudia είναι τόσο ερωτευμένοι που εκείνος το βράδυ που τη γνώρισε της έγραψε το τραγούδι “Claudia”.\nO Finneas είναι ο μόνος λόγος που είμαι ζωντανή\nΗ σχέση του Finneas με την Billie Eilish είναι πολύ σημαντική. Η 17χρονη τον ευχαρίστησε πρόσφατα κατά την αποδοχή βραβείο από το περιοδικό Variety για τις επιτυχίες που έχει συνθέσει.\nA post shared by FINNEAS (@finneas) on Sep 29, 2019 at 1:47am PDT\n«Σε ευχαριστώ Variety. Σε ευχαριστώ που δεν ήθελες να με κάνεις να φανώ απλά χαζή όπως θέλει κάθε άλλος στην τηλεόραση. Όταν δουλεύαμε τo album “When We All Fall Asleep, Where Do We Go”, κάποιος είπε σε εμένα και τον αδερφό μου με τον οποίο γράφουμε μαζί τα τραγούδια ότι το album δεν είχε ούτε ένα hit. Δεν ξέρω πώς αυτό το σχόλιο θα μπορούσε να βοηθήσει τον οποιονδήποτε, αλλά αυτός ο βλάκας έκανε λάθος», είπε αρχικά η Billie Eilish.\n«Ευχαριστώ πολύ τον αδερφό μου Finneas. Ο Finneas είναι ο καλύτερος φίλος μου, ο μεγάλος αδερφός μου, είναι 4 χρόνια μεγαλύτερος και είμαστε καλύτεροι φίλοι από πάντα. Ξεκινήσαμε να γράφουμε μουσική όταν εγώ ήμουν 13 κι εκείνος 17. Κάνει τις παραγωγές σε όλα. Είναι ο μόνος λόγος που είμαι οπουδήποτε στον κόσμο. Και είναι μάλλον και ο μόνος λόγος που είμαι ζωντανή» συμπλήρωσε.


Πορτοκάλι: Το δώρο του Θεού | ΤΟ ΠΑΡΟΝ\nΠορτοκάλι: Το δώρο του Θεού\nFebruary 22, 2019 στις κατηγορίες Η φωτογραφία της ημέρας,\nΤο πορτοκάλι φημίζεται κυρίως για την βιταμίνη C άλλα περιέχει τόσα άλλα συστατικά που θα λέγαμε ότι δεν είναι ένα απλό φρούτο αλλά ένα πολύτιμο φάρμακο και ισχυρό σύμμαχο για την πρόληψη ασθενειών όπως ο καρκίνος, οι καρδιοπάθειες, τα εγκεφαλικά αλλά και η παχυσαρκία. Συστατικά όπως η θειαμίνη, το φυλλικό οξύ και το κάλιο προσδίδουν μια διαφορετική ποιότητα ζωής.\nΔιαβάστε μερικά από τα οφέλη του πορτοκαλιού και… σίγουρα θα το προτιμήσετε.\n1. Τα πορτοκάλια, χάρη στην υψηλή περιεκτικότητά τους σε βιταμίνη C, ενισχύουν την άμυνα του οργανισμού και προφυλάσσουν από ιώσεις, συμβάλλοντας στην καλή λειτουργία των λευκών αιμοσφαιρίων, ρόλος των οποίων είναι να αντιμετωπίζουν τους ιούς.\n2. Η κατανάλωση πορτοκαλιών ρυθμίζει την πίεση -αντίθετα με τη λανθασμένη αντίληψη ότι την ανεβάζει-, αφού τα πορτοκάλια είναι πλούσια σε κάλιο και φτωχά σε νάτριο.\n4. Σύμφωνα με νέα μελέτη του Πανεπιστημίου του Χάρβαρντ, η καθημερινή κατανάλωση ενός ποτηριού χυμό πορτοκάλι μειώνει αισθητά τον κίνδυνο άνοιας, χάρη στα αντιοξειδωτικά που περιέχει.\n5. Τα πορτοκάλια όταν τρώγονται συνδυαστικά με τροφές που έχουν σίδηρο, ενισχύουν την απορρόφηση σιδήρου από από τον οργανισμό.\n6. Αν καπνίζετε, έχετε έναν λόγο παραπάνω να καταναλώνετε πορτοκάλια, αφού η νικοτίνη καταστρέφει την πολύτιμη για τον οργανισμό μας, βιταμίνη C, στην οποία είναι πλούσια τα πορτοκάλια.\n7. Το πορτοκάλι έχει λίγες θερμίδες, συγκεκριμένα 47 θερμίδες ανά πορτοκάλι, και περιέχει πολλές φυτικές ίνες, οι οποίες μας κρατούν χορτάτους για περισσότερη ώρα και κατ’ επέκταση μας κάνουν να τρώμε λιγότερο.\n8. Η συστηματική κατανάλωση πορτοκαλιών μπορεί να προστατεύσει από την εκφύλιση της ωχράς κηλίδας των ματιών, σύμφωνα με πρόσφατη έρευνα. Η έρευνα έδειξε ότι οι άνθρωποι που έτρωγαν τουλάχιστον ένα πορτοκάλι σε καθημερινή βάση μείωσαν κατά 60% τον κίνδυνο ανάπτυξης εκφύλισης της ωχράς κηλίδας του ματιού.\n9. Ο χυμός πορτοκαλιού μπορεί να αποτρέψει τον σχηματισμό πετρών στα νεφρά.\n10. Είναι ευεργετικό σε όλες τις βρογχικές και ασθματικές παθήσεις, καθώς και στις περιπτώσεις αδυναμίας, και θεωρείται τονωτικό για την καρδιά και διεγερτικό για την κυκλοφορία.\n11. Τα πορτοκάλια μπορούν να χρησιμοποιηθούν και για καλλυντικούς σκοπούς χαρίζοντας λαμπερό δέρμα και καταπολεμώντας πανάδες και δυσχρωμίες του δέρματος.\nΣύμφωνα με το μύθο, όπως τον δημοσίευσε η ιστοσελίδα argolikivivliothiki.gr, ο βασιλιάς της Τίρυνθας Ευρυσθέας έδωσε εντολή στον Ηρακλή να του φέρει τα μήλα των Εσπερίδων. Τα δέντρα αυτά φύτρωναν στον κήπο των θεών και ήταν δώρο της Γαίας στην Ήρα, για το γάμο της με τον Δία. Ίσως γι’ αυτό το πορτοκάλι θεωρείται σύμβολο της γονιμότητας και της ευτυχισμένης συζυγικής ζωής.\nΓια να τα προστατέψει, η Ήρα ανέθεσε τη φύλαξή τους στις νύμφες Εσπερίδες και στον ακοίμητο δράκο Λάδωνα, ένα φοβερό φίδι με εκατό κεφάλια. Μετά από πολλές περιπέτειες ο Ηρακλής κατάφερε να πάρει τρεις χρυσούς καρπούς και να τους φέρει στον Ευρυσθέα, ο οποίος δεν θέλησε να τους κρατήσει και τους έδωσε στον Ηρακλή. Αυτός τους δώρισε στην θεά Αθηνά κι αυτή τους επέστρεψε στον κήπο των θεών, αφού η κλοπή τους ήταν ανίερη και βέβηλη πράξη. Από τα μυθολογικά μήλα των εσπερίδων προέρχεται και ο γενικός χαρακτηρισμός κατηγορίας φρούτων που ονομάζονται εσπεριδοειδή.\nΑν και δεν είναι επιστημονικά τεκμηριωμένο, δεν παύει να είναι μια πολύ ωραία ιστορία.\nΟ πρώτος καρπός που εμφανίστηκε στην Ευρώπη ήταν η κιτριά (citrus medica). Το κίτρο του οποίου η καλλιέργεια επεκτάθηκε στην Εγγύς Ανατολή και στην Ευρώπη μετά τις περσικές κατακτήσεις του Μεγάλου Αλεξάνδρου. Το κίτρο ήταν γνωστό στους Έλληνες και τους Ρωμαίους.\nΟ μεν Θεόφραστος περιγράφει με ακρίβεια τον καρπό ενώ ο ιατροφιλόσοφος και βοτανολόγος Διοσκουρίδης τα αναφέρει ως «περσικά μήλα».\nΗ πορτοκαλιά (κιτρέα η σινική, citrus sinensis) εισήχθη από την Κίνα ή κατά μία άλλη εκδοχή από την Ινδία και διαδόθηκε από τους Πορτογάλους το 10ο αιώνα. Από το όνομα της χώρας τους πήρε και το όνομα του το νέο φρούτο.\nΒουλγαρικά: πορtokan, πορtokal.\nΑντίθετα στις Αγγλοσαξωνικές γλώσσες το όνομα του φρούτου αυτού προέρχεται από παραφθορά της σανσκριτικής λέξης maranga (orange) που σημαίνει ευώδες.\nΜέρλιν: Γνωστή ποικιλία με πολύ εύγευστους καρπούς και χυμώδεις, καλλιεργείται σε πολλές περιοχές του κόσμου. Αναγνωρίζονται εύκολα διότι στην αντίθετη άκρη από το κοτσάνι έχουν μια εσοχή σαν αφαλό.\nΤην ποικιλία Ουάσιγκτον Νάβελ (Washington Navel) ή ομφαλοφόρο της Ουάσιγκτον έφερε από την Καλιφόρνια στην Ελλάδα το 1925 ο Άγγλος βοτανολόγος Σίδνεϋ Μέρλιν (Sidney Louis Waller Merlin). Καλλιεργήθηκε συστηματικά για πρώτη φορά και σε εμπορική κλίμακα στην Κέρκυρα, από τον ίδιο από τον οποίο και πήρε το όνομα της (ποικιλία Μέρλιν). Εκτός από την πορτοκαλιές εισήγαγε και τα μικρά Ιαπωνικά πορτοκαλάκια Κουμ- Κουάτ που ευδοκιμούν και καλλιεργούνται από τότε μόνο στην Κέρκυρα.\nΗ πορτοκαλιά δεν αντέχει σε πολύ χαμηλές θερμοκρασίες, το πολύ μέχρι και 4 βαθμούς υπό το μηδέν. Για τον λόγο αυτό καλλιεργείται σε τροπικές, υποτροπικές και εύκρατες περιοχές με ήπιο χειμώνα. Είναι μικρό δέντρο που φτάνει σε ύψος τα 8 μέτρα και σπάνια τα ξεπερνά. Ο κορμός της είναι λείος και ίσιος, οι ρίζες της πλούσιες , θυσανωτές που δεν φτάνουν όμως σε μεγάλο βάθος.\nΤα κλαδιά της πορτοκαλιάς σχηματίζουν γωνίες και απλώνουν, είναι κυλινδρικά και έχουν ελαστικότητα έτσι μπορούν να αντέχουν αρκετά μεγάλο βάρος καρπών αν και λυγίζουν. Τα φύλλα της είναι μετρίου μεγέθους, πλατιά, λεία, στιλπνά και φέρουν μίσχους με πτερύγια. Κατά το μήνα Απρίλιο κάποια από τα παλιά φύλλα πέφτουν και αντικαθίστανται από καινούργια. Τα άνθη της είναι λευκά, αρκετά μεγάλα και εύοσμα, βγαίνουν δε την άνοιξη μεμονωμένα από τους βλαστούς. Λίγο αργότερα από τους οφθαλμούς των φύλλων βγαίνουν νέοι βλαστοί που ανθοφορούν κατά ομάδες. Από τα άνθη αυτά δένονται καρποί σε μικρό ποσοστό ενώ τα περισσότερα πέφτουν. Όταν από τα 10 άνθη δέσει 1 καρπός τότε η καρποφορία του δέντρου κρίνεται πολύ ικανοποιητική.\nΗ πορτοκαλιά ανθίζει μία φορά το χρόνο και η ανθοφορία της κρατάει 5-7 εβδομάδες. Ο καρπός της πορτοκαλιάς είναι το πορτοκάλι ή εσπερίδιο. Το δέντρο ευδοκιμεί σε μεγάλη ποικιλία εδαφών, όμως προτιμά τα αμμοπηλώδη εδάφη. Ο πολλαπλασιασμός της γίνεται με εμβολιασμό, συνήθως δέντρων που αναπτύσσονται από σπορά καλής ποιότητας πορτοκαλιών. Χρησιμοποιούνται επίσης δέντρα νεραντζιάς και μανταρινιάς.\nTags: evdomada , ΠΟΡΤΟΚΑΛΙ\nΤο πορτοκάλι φημίζεται κυρίως για την βιταμίνη C άλλα περιέχει τόσα άλλα συστατικά που…


Είσαι μια θεά, χρυσή μου! – Twenty Ten\nΗ φιλία μεταξύ γυναικών είναι ιερό πράγμα. Αποτελεί μία πολύ συγκεκριμένη μυσταγωγία που οι εκτός δε δύνανται ν’ αντιληφθούν. Διέπεται από άγραφους όρους και κανόνες κι αν υπήρχε εγχειρίδιο, δεν θα ήταν απλά ένας τόμος, αλλά μία σειρά πολυσέλιδων βιβλίων με παραδείγματα, υποσημειώσεις, περιπτώσεις και υποπεριπτώσεις, διαγράμματα κι ό,τι άλλο μπορεί να βάλει ο νους του ανθρώπου.\nΑυτό όμως, που την καθιστά ιδιαιτέρως συγκινητική είναι το δέσιμο που αναπτύσσεται ανάμεσα σε δύο, τρεις ή και περισσότερες υπάρξεις. Όλες αιθέριες, εννοείται.\nΑλλά ας επανέλθουμε στους κανόνες του παιχνιδιού.\nΠοια είναι η βάση κάθε υγιούς σχέσης; Η ειλικρίνεια. Και ποιος ο ορισμός αυτής; Σύμφωνα με το λεξικό της νεοελληνικής γλώσσας του κ. Μπαμπινιώτη, ως ειλικρίνεια ορίζεται η γνήσια και χωρίς προσποίηση εσωτερική διάθεση κάποιου, ώστε η συμπεριφορά και τα λεγόμενά του να εκφράζουν αυτά που πραγματικά αισθάνεται και σκέφτεται.\nΆρα παίρνουμε ως δεδομένο, ότι οι υποφαινόμενες ως φίλες είναι ειλικρινείς η μία απέναντι στην άλλη, σε κάθε έκφανση της κοινής τους πορείας. Σωστά;\nΈλα, όμως, που υπάρχουν μερικές φιλίες ή μάλλον λυκοφιλίες, όπου η ειλικρίνεια, όχι μόνο δεν αποτελεί βάση της εν λόγω σχέσης, αλλά είναι μία έννοια παντελώς άγνωστη.\nΣας έχει τύχει ποτέ, να συγχρωτιστείτε με άτομα, όπου ο θαυμασμός τους γιa οτιδήποτε κι αν κάνετε ή ξεστομίζετε ή φοράτε είναι τόσο πληθωρικός που αυτομάτως καταντάει ύποπτος και προσποιητός;\nΥπάρχει λοιπόν, μία κατηγορία τέτοιων ανθρώπων, κυρίως γένους θηλυκού, που προσπαθεί πολύ σκληρά, προκειμένου να γίνει αρεστή. Για να επιτευχθεί ο στόχος τους, επιστρατεύουν όσα επιφωνήματα, επίθετα και προσφωνήσεις της κατηγορίας «χρυσή μου» γνωρίζουν, οπλίζουν το στοματάκι τους κι όποιον πάρει ο χάρος. Ταυτόχρονα, κάθε λέξη τους συνοδεύεται από τις απαραίτητες θεατρικές κινήσεις κουνήματος των χεριών πέρα-δώθε, το σπάσιμο του κεφαλιού προς τα πλάγια και ένα βλέμμα γεμάτο νάζι που στάζει δολοφονική συμπάθεια.\n«Το πόσο όμορφη είσαι γλυκιά μου, μ’ αυτό το φόρεμα, δεν περιγράφεται! Χάρμα οφθαλμών! Θεά!»\nΚι εσύ μένεις ν’ αναρωτιέσαι από πού προέρχεται τόση αγάπη, πότε στέφθηκες βασίλισσα του χωριού κι απέκτησες την προσωπική σου αυλή από κόλακες και δεν το θυμάσαι;\nΤι είναι λάθος στην παραπάνω φράση; Το πόση αλήθεια κρύβεται πίσω από αυτές τις λέξεις στην πραγματικότητα, καθώς κι η πρόθεση με την οποία έχουν ειπωθεί αυτές.\nΤο πρόβλημα μ’ αυτού του είδους τις συμπεριφορές είναι ότι επειδή ακριβώς είναι υπερβολικές, ακόμα κι αν υποτεθεί ότι η αρχική πρόθεση είναι αγνή, δεν πείθουν. Βρωμάνε ψευτιά από χιλιόμετρα μακριά. Και το χειρότερο είναι, ότι σχεδόν πάντα, τα όσα «καλοπροαίρετα» λέγονται, διαφοροποιούνται ευθύς μόλις γυρίσεις την πλάτη σου. Τα χαριτωμένα κομπλιμέντα μεταμορφώνονται σε κλάσματα δευτερολέπτου σε καλοακονισμένα μαχαίρια και το ίδιο άτομο που μέχρι πριν από λίγα λεπτά ήταν ο αποδέκτης των καλών τους λόγων, μετατρέπεται σε στόχο των κακόβουλων σχολίων τους.\nΑκόμα, όμως, κι αν υποτεθεί ότι όντως όλα τα κάνετε θεσπέσια, ότι το ντύσιμό σας είναι έντεκα στις δέκα φορές θεϊκό, ακόμα κι όταν αντικειμενικά έχετε βγει με τον πιο αλλοπρόσαλλο συνδυασμό για να πετάξετε απλά τα σκουπίδια και πως ό,τι κι αν πείτε είναι το πιο σοφό και σωστό πράγμα που μπορεί να ξεστομίσει ένας άνθρωπος, δε θα πρέπει και πάλι κάποιος να σας προσγειώσει; Έστω και λίγο.\nΟι φίλοι μας λειτουργούν πολλές φορές κι ως αντίβαρο σε κάθε βλακεία που λέμε, μας βοηθούν να μετριάσουμε μια τυχόν υπερφίαλη συμπεριφορά. Aν κάνουμε κάτι λάθος είναι εκεί για να μας «μαλώσουν» και να μας συνετίσουν. Με λίγα λόγια ένας πραγματικός φίλος δε θα μας χαϊδεύει πάντοτε τα αυτιά, αλλά θα τα τραβάει κιόλας καμιά φορά για να καταλάβουμε πότε έχουμε περάσει τα εσκαμμένα.\nΑντίθετα, εκείνος που έχει σκοπό να μας βλάψει ή να μας εκμεταλλευθεί με κάποιο τρόπο, ώστε να επωφεληθεί ο ίδιος, θ’ υιοθετήσει μια ψεύτικη συμπεριφορά κι ενδέχεται να παρουσιαστεί μπροστά μας κεκαλυμμένος με το μανδύα της φιλίας, μ’ έναν τρόπο θεατρικά υπερβολικό και ρηχό.\nΟπότε πριν μου το παίξεις κολλητή, μήπως να το ξανασκεφτούμε λιγάκι;\nPrevious: Previous post: Το να ζητάς αυτόγραφο δεν είναι μαγκιά, είναι αυτοταπείνωση\nNext: Next post: Θέλω να τα πω όλα και να τα πω τώρα!


Aνεμος: ΟΙ “FINANCIAL TIMES” ΟΜΟΛΟΓΟΥΝ : "ΑΝΘΡΩΠΟΣ ΜΑΣ Ο Γ. ΠΑΠΑΝΔΡΕΟΥ"!\nΟι “Financial Times” ομολογούν και χαρακτηρίζουν τον κ. Γ .Παπανδρέου ως άνθρωπό τους στην Αθήνα, κάτι που δεν έχουν κάνει ποτέ για πρωθυπουργό ευρωπαϊκής χώρας!\nΟι “Financial Times” αναγνωρίζουν κυνικά ότι η κυβέρνηση Γ. Παπανδρέου εφαρμόζει ένα πρόγραμμα με « τις πιο δραστικές περικοπές που έζησε ποτέ η Ευρώπη» ! Επίσης, ομολογούν ότι η Ελλάδα έγινε «πεδίο δοκιμής για την Ευρώπη» ,κάτι που όλοι γνωρίζαμε αλλά τώρα αναγνωρίζουν δημοσίως και οι διεθνείς χρηματιστικοί κύκλοι !\nΤο πιο εξωφρενικό, όμως, είναι ότι οι “Financial Times” υποχρεώνονται να ομολογήσουν ωμά ότι « την Ευρώπη δεν την έσωσε το πακέτο στήριξης που ενέκρινε για την Ελλάδα αλλά την έσωσε η απόφαση της Αθήνας να το πάρει και να μην κηρύξει πτώχευση. Διότι η πτώχευση, θα ήταν πιο βολικός δρόμος για την Ελλάδα από τις σημερινές δραστικές περικοπές .Και αυτό επειδή το 80% των πιστώσεων της Ελλάδας προέρχονται από το εξωτερικό ,επομένως οι έλληνες θα ήταν σε καλύτερη θέση ,εάν προχωρούσαν σε αναδιαπραγμάτευση του χρέους και δεν έπαιρναν το ευρω-πακέτο»!\nΚατ' αυτό τον τρόπο οι "Financial Times" "παραδόξως" ομολογούν ότι για την Ελλάδα και τον ελληνικό λαό οτι η επαναδιαπραγμάτευση του χρέους θα ήταν πολύ προτιμότερη και πιο αποτελεσματική από την ένταξη της χώρας στον χρηματοδοτικό μηχανισμό ΕΕ-ΔΝΤ. Ακόμα πιο εντυπωσιακό είναι ότι οι "Financial Times" θεωρούν βολικότερη για την Ελλάδα ακόμα και την πτώχευση σε περίπτωση που η επαναδιαπραγμάτευση του δημοσίου χρέους δεν θα ήταν επιτυχής για τα ελληνικά συμφέροντα!\nΜΕΤΑ ΑΠΟ ΑΥΤΕΣ ΤΙΣ ΔΙΑΠΙΣΤΩΣΕΙΣ, ΤΙ ΧΡΕΙΑΝ ΕΧΟΥΜΕ ΜΑΡΤΥΡΩΝ;\nΣτο κείμενο των “Financial Times”, με το οποίο η κυβέρνηση απογυμνώνεται και παραδίδεται στην γενική χλεύη, το μόνο που μπορεί να προστεθεί είναι : Αιδώς Αργείοι! ...\nΑναρτήθηκε από Aνεμος στις 4:26 μ.μ.\nΠου να τη βρουν την αιδώ??\n16 Αυγούστου 2010 - 1:39 μ.μ.


Συμπληρωματα διατροφης : Vascu Cell\nΦυσική μέθοδος καθαρισμού αιμοφόρων αγγείων\nΗ φυσική μέθοδος για να καθαρίσετε τα αιμοφόρα αγγεία σας\nΤο Vascu είναι φυτικό συμπλήρωμα με 37 προσεκτικά επιλεγμένες κατάλληλες θρεπτικές ουσίες, ανόργανα άλατα, βιταμίνες, αμινοξέα, εκχυλίσματα φυτών. Ουσίες που θα βοηθήσουν να καθαρίσετε τα αιμοφόρα αγγεία με απόλυτα φυσικό και ασφαλή τρόπο.\nΤα αιμοφόρα αγγεία είναι ένα τρωτό μέρος του σώματός μας. Οι αρτηρίες φράζονται από πρωτεΐνες –λίπη – χοληστερίνη. Εάν στα τοιχώματα κατατεθούν μόρια ασβεστίου και τοξίνες, οι αρτηρίες θα σκληρύνουν και θα στενέψουν. Αυτό καλείται αρτηριοσκλήρυνση.\nΛόγω του κατάλληλου συνδυασμού των συστατικών του Vascu θα διαλυθεί εσωτερικά η χοληστερίνη και οι καταθέσεις ασβεστίου στα εξωτερικά τοιχώματα των αρτηριών. Έτσι τα τοιχώματα θα ξαναγίνουν εύπλαστα, μαλακά. Η διάμετρός τους εσωτερικά θα μεγαλώσει οπότε θα βελτιωθεί η ροή του αίματος.\nΗ χρήση του Vascu πρέπει να συνδυαστεί με σωστή υγιεινή τροφή, φυσική άσκηση και αποφυγή στρες.\n100% φυσικό χωρίς συντηρητικά αποτελούμενο από τα κατάλληλα λαχανικά.\nΒοηθά με απόλυτα φυσικό τρόπο στον καθαρισμό των αιμοφόρων αγγείων και στο να κρατηθούν καθαρά.\nΒοηθά στην επαναφορά του τριχωτού της καφαλής. Μία πιθανή αιτία της τριχόπτωσης είναι ότι φράσσονται τα αγγεία που τροφοτούν το τριχωτό της κεφαλής με αποτέλεσμα να μην παρέχονται θρεπτικά συστατικά για την υγιή ανάπτυξη των τριχών και τα μαλλιά να πέφτουν.\nΗ συσκευασία περιέχει 300 ταμπλέτες.\nΑρχίζουμε με 4 ταμπλέτες ημερησίως, 2 πρωί – 2 βράδυ μετά το γεύμα τις δύο πρώτες εβδομάδες. Μετά 10 ταμπλέτες την ημέρα 3 μετά το πρόγευμα, 4 μετά το μεσημεριανό γεύμα και 3 μετά το δείπνο. Ή ενάμισι κουτάλι ημερησίως εάν το προτιμούμε σε κοκκώδη μορφή και το αυξάνετε ανάλογα με τη συμβουλή του θεράποντα ιατρού σας.\nΗ διάρκεια της θεραπείας εξαρτάται από την ηλικία και τον βαθμό φθοράς των αρτηριών σας. Κατά μέσο όρο 1 μήνας ανά 10 έτη ηλικίας. Με ένα μέγιστο 6 μηνών. Εκτός εάν ο θεράποντας γιατρός κρίνει ότι θα το χρειαστείτε λίγο ακόμα.\nΣυστατικά - Θρεπτική αξία\nΝV - Νέο Αντιγηραντικό αδιάβροχο Μake-up σε μορφή σπρέυ


Η τεράστια επιτυχία του Νίκου Μουτσινά "Βερβερίτσα" στο Βόλο - Thessalikipress.gr | Η εβδομαδιαία εφημερίδα της Θεσσαλίας τώρα ONLINE\nΈξοδος, Θέατρο, ΘΕΣΣΑΛΩΝ ΝΕΑ, Μαγνησία, Τοπικά Νέα\nΗ τεράστια επιτυχία του Νίκου Μουτσινά “Βερβερίτσα” στο Βόλο\n05/07/2019, 11:09 05/07/2019\nΗ “Βερβερίτσα”, η φαρσοκωμωδία του Ν. Μουτσινά βρισκόταν χτες στο Βόλο στο θέατρο Μελίνα Μερκούρη. Πλήθος κόσμου αγκάλιασε την παράσταση και γέμισε το θέατρο, με τα εισιτήρια να έχουν εξαντληθεί από τις πρώτες κιόλας ημέρες προπώλησης.\nΜία βερβερίτσα (σκίουρος) γίνεται η αιτία για μία σειρά απρόσμενων γεγονότων που συμβαίνουν στον Μενέλαο Φονιά (Νίκο Μουτσινά) και στη γυναίκα του Άννα-Μαρίζα Φονιά (Μαρία Σολωμού).\nΤο ζευγάρι μετά από πολλά ραντεβού στον ψυχολόγο τους, αποφασίζουν να πάνε στο πάρτυ που κάνει η αδερφή του Μενέλαου για τα γενέθλια της. Κάπου στο δρόμο όμως χάνονται με το αυτοκίνητο και καταλήγουν σε ένα σκοτεινό δάσος.\nΠροσπαθώντας να ξανα βρουν το δρόμο τους χτυπάνε με το αυτοκίνητό τη Βερβερίτσα στη μέση του πουθενά και το μόνο που βρίσκεται κοντά τους είναι το σπίτι της Αινχόνχεν (Ματίνα Νικολάου), που ζει με τις αδελφές της: την Αινχόνχεν (Φανή Γεωργακοπούλου) η οποία είναι μουγκή και την Αινχόνχεν (Στέλλα Ρουσάκη) η οποία είναι τυφλή! Θα καταφέρουν να βγουν από το σπίτι ζωντανοί;\nΤο έργο του Νίκου Μουτσινά, μετρ της μαύρης κωμωδίας και της ειρωνείας, αφουγκράζεται τις ανησυχίες και τα προβλήματα των σύγχρονων ζευγαριών και τα μετατρέπει σε ξεκαρδιστικές στιγμές πάνω στο σανίδι.\nΜετά την παράσταση, ένα ευχάριστο απρόοπτο για το κοινό ήταν η πρόταση γάμου του Κωνσταντίνου στη γυναίκα της ζωής του Χριστίνα, που είπε το μεγάλο “ναι” επάνω στην σκηνή του θεάτρου.\nΗ ηθοποιός Μαρία Σολωμού κάλεσε αρχικά την κοπέλα στη σκηνή και στη συνέχεια τον σύντροφό της Κωνσταντίνο που γονάτισε και της ζήτησε να τον παντρευτεί. Έκπληκτοι οι θεατές στο ανοιχτό δημοτικό θέατρο Βόλου χειροκρότησαν και εμψύχωσαν τον τολμηρό νέο.\nΜία παράσταση που αξίζει όλοι να δουν, με άφθονο γέλιο και έξυπνους διαλόγους.\nΟ Νίκος Μουτσινάς, με καταγωγή από Βόλο, όπως ανέφερε και ο ίδιος, μετά το τέλος της παράστασης μας μίλησε για την τεράστια αυτή επιτυχία του στη Θεσσαλική Press λέγοντας ένα μεγάλο ευχαριστώ σε όλον τον κόσμο και ειδικά στο ένθερμο κοινό του Βόλου!\nPrevious ArticleΚαλοκαίρι και εγκυμοσύνηNext ArticleΘύμα άγριου ξυλοδαρμού έπεσε ο Θέμης Αδαμαντίδης!


«Κοινός Λόγος» από τη Θεατρική Ομάδα Λέρου | ΟΕΘΑ\n«Κοινός Λόγος» από τη Θεατρική Ομάδα Λέρου\nΤετάρτη & Πέμπτη, 8 & 9 Αυγούστου 2018, ώρα 9:00μ.μ.\nΑίθριος χώρος Δημοτικού σχολείου Αγίας Μαρίνας\nΌταν εκδόθηκε ο Κοινός Λόγος δεν προοριζόταν για το σανίδι του θεάτρου. Αρχικά, πριν ακόμα γίνει βιβλίο, ήταν ένα αδιαμόρφωτο προφορικό υλικό, αφηγήσεις ζωής ανθρώπων που είδαν και έζησαν πολλά. Όμως κάποιος, κάποτε, σκέφτηκε να περάσει σε μια κόκκινη κλωστή αυτές τις διάσπαρτες μαρτυρίες, να τις αποτυπώσει πρωτοπρόσωπη γραφή, όπως τις άκουσε, δίνοντας τους σχήμα και νόημα. Αυτός «ο κάποιος» ήταν μια γυναίκα, η Έλλη Παπαδημητρίου. Στην δεκαετία του 1950, ενορχηστρώνει σε ενιαίο σύνολο το υλικό, ενώ το 1964 το εκδίδει σε βιβλίο τιτλοφορώντας το Ακούμε τη φωνή σου πατρίδα. Ο τίτλος Κοινός Λόγος προέκυψε σε μεταγενέστερη έκδοση (3 τόμοι), την περίοδο της απριλιανής δικτατορίας, το 1972. Η Παπαδημητρίου εμπνεύστηκε έναν ιστορικό καμβά για να εντάξει τα συγκροτημένα σε σώμα κείμενα με εσωτερική λογική και συνοχή. Το τελικό άθροισμα απομνημονεύει τρεις κορυφαίες στιγμές της επώδυνης πορείας του ελληνικού εικοστού αιώνα. Πρώτος πόλεμος-Μικρασία. Δεύτερος πόλεμος-Kατοχή. Τέλος, ο Εμφύλιος. Ένα τρίπτυχο. Αυτό που ονομάζεται προφορική ιστορία, «προϊόν εισαγόμενο» που διδασκόταν σε πανεπιστήμια της Ευρώπης και Αμερικής και διδάσκεται ακόμα, συνοδευμένο από όγκο βιβλιογραφίας, η Παπαδημητρίου το πραγματοποίησε στην Ελλάδα, σε χρόνο ανύποπτο με στοιχειώδη μέσα: χειρωνακτικά-δηλαδή με χαρτί και μολύβι. Μοναχικά-δηλαδή εξωθεσμικά. Η καλή έκβαση του εγχειρήματος μπορεί να αποδοθεί στην συστηματική του προετοιμασία. Πρώτα απ όλα είχε αποκαταστήσει σχέσεις οικειότητας με τους αφηγητές-τους ανθρώπους και τα πάθη τους. Αντιλήφθηκε ότι για να φθάσουν στο σημείο να σκάψουν βαθιά στη μνήμη και να ξεδιπλώσουν δημόσια την ψυχή τους, οι αφηγητές χρειάζονταν το χρόνο τους. Εκείνη το σεβάστηκε και πριν τους βάλει να μιλήσουν, αφιέρωσε ώρες πολλές να συμβιώσει, να γνωρίσει τον τόπο τους, να πιει κρασί στο ίδιο τραπέζι. Η Παπαδημητρίου ελαχιστοποιούσε, αν όχι καταργούσε τις ιδεολογικές, κοινωνικές, ταξικές αποστάσεις-όταν ήθελε. Απεχθανόταν τα βιαστικά και τα επιπόλαια και όσους έβλεπαν την δουλειά σαν ένα σκαλοπάτι για κάτι άλλο. Όπως λόγου χάρη να δρέψουν δάφνες, να δοξαστούν. Το υλικό έπρεπε να τιθασευτεί, η δουλειά για να μελώσει απαιτούσε την απόλυτη παράδοση του δημιουργού στο έργο-αυτό που πίστευε έκανε. Έτσι λοιπόν, δίχως η ίδια να παρεμβαίνει διόλου διορθωτικά στην προφορική ροή του λόγου των αφηγητών, κατέγραψε μεθοδικά τις εμπειρίες τόσο των μικρασιατών προσφύγων του 1922 και της Ανταλλαγής, όσο και εκείνων που στάθηκαν αυτόπτες και αυτήκοοι μάρτυρες των γεγονότων της Κατοχής και του Εμφυλίου. Η εξιστόρηση ισορρόπησε στο σημείο εκείνο που το προσωπικό βίωμα εναγκαλιζόταν το συλλογικό δράμα-και αντίστροφα.\n«Αποστάγματα Ιστορίας» Ιωάννα Πετροπούλου, Ιστορικός\nΑπόσπασμα από το πρόγραμμα της παράστασης του θεάτρου του Νέου κόσμου, 2013


«Δώστε λύσεις και αφήστε τις αφηγήσεις…» Άρθρο του ΜΥΛΩΝΑ Γιάννη | Politikanet.gr\nΞεσπούσαν επεισόδια στις διαδηλώσεις; Έφταιγαν οι αστυνομικοί των ΜΑΤ (μέχρι και για μυστικούς αστυνομικούς-προβοκάτορες ακούγαμε…). Γίνονταν επεισόδια στα γήπεδα μεταξύ οπαδών; Πάλι έφταιγαν οι αστυνομικοί, γιατί δεν είχαν επέμβει έγκαιρα. Άσε που ο κάθε πωρωμένος οπαδός, μας θεωρούσε (και μας θεωρεί) τσιράκια του προέδρου της αντίπαλης ομάδας. Όταν ΜΜΕ και κόμματα ξέμεναν από θέματα, το γύριζαν στην «δραματική αύξηση της εγκληματικότητας». Εν χορώ κατηγορούσαν την Αστυνομία για ανεπάρκεια. Όταν γινόντουσαν συλλήψεις, μας κατηγορούσαν ότι αργήσαμε. Όταν γινόντουσαν άμεσες και πετυχημένες συλλήψεις, μας κατηγορούσαν για υπερβολική βία. Δεν υπάρχει αστυνομικός που να μην έχει νιώσει κάποια στιγμή στην καριέρα του σαν τον Σίσυφο, ότι ο κόπος του είναι πάντα μάταιος. Η Αστυνομία αποτελεί το αναγκαίο, δομικό και πανταχού παρόν ΚΑΚΟ.\nΤι κι αν έχουν περάσει 70 σχεδόν χρόνια από την εποχή του εμφυλίου πολέμου, τι κι αν οι νέοι αστυνομικοί εισάγονται μέσω πανελλαδικών εξετάσεων και οι βάσεις των αστυνομικών σχολών είναι σε δυσθεώρητα ύψη, τι κι αν εισέρχονται στο Σώμα παιδιά από ΟΛΕΣ τις οικονομικές κατηγορίες και τις κοινωνικές τάξεις. Καμιά σημασία δεν έχουν όλα αυτά. Η Αστυνομία είναι μονίμως δαιμονοποιημένη.\nΕίναι ώρα, η εκάστοτε Κυβέρνηση να συνειδητοποιήσει ότι η Αστυνομία δεν υφίσταται για να ικανοποιεί τα διάφορα πολιτικά ιδεολογήματά της. Η Αστυνομία υφίσταται για να υπηρετεί τους πολίτες , τον νόμο και την εκάστοτε, δημοκρατικά εκλεγμένη, ελληνική Κυβέρνηση στο έργο της. Είναι ώρα να συνειδητοποιήσουν όλοι ότι ο ένστολος υπάλληλος είναι ο πιο παραγωγικός και συνεπής υπάλληλος της δημόσιας διοίκησης.\nΑντί να διατάσσονται άδικες Ε.Δ.Ε. προς κάθε κατεύθυνση, αντί να στέλνουν ασαφείς και διφορούμενες οδηγίες για μείζονα εθνικά θέματα όπως το μεταναστευτικό, ας ασχοληθούν υπεύθυνα με τα προβλήματα της ΕΛ.ΑΣ.: με την υποστελέχωση κρίσιμων Υπηρεσιών, με τις τρομερές ελλείψεις σε υλικοτεχνικό εξοπλισμό, με τις χρόνιες οργανωτικές αγκυλώσεις του Σώματος.\nΓια το λόγο αυτό δώστε λύσεις και αφήστε τις αφηγήσεις......


«Κάτι θα γίνει» - Onsports.gr\nΘέμης Καίσαρης\t08 Οκτωβρίου 2011, 13:47\n«Κάτι θα γίνει»\nΟ Μάρλον Μπράντο είναι ξεκάθαρος στην πρώτη σκηνή του Νονού. Ο Μπονασέρα του ζητάει χάρη, αλλά ο Βίτο πρέπει πρώτα να του εξηγήσει το λάθος του: “Αν είχες έρθει σ’εμένα σαν φίλος, τότε αυτό το κάθαρμα που κατέστρεψε την κόρη σου, θα υπέφερε ήδη. Κι αν κατά τύχη ένας έντιμος άνθρωπος σαν κι εσένα έκανε ποτέ εχθρούς, τότε θα ήταν και δικοί μου εχθροί. Και τότε θα σε φοβόντουσαν”.\nΑυτά έχουν οι συμμαχίες. Δημιουργούν φίλους, αλλά δημιουργούν κι εχθρούς. Ο εχθρός του συμμάχου σου είναι αυτομάτως και δικός σου εχθρός. Κι έτσι όταν, για παράδειγμα, μερικά πούλμαν από Κροάτες χούλιγκανς έρχονται για μια βόλτα στο “Καραϊσκάκης”, κάποιοι νοιώθουν την υποχρέωση να τους δουν ως εχθρούς, μόνο και μόνο γιατί είναι εχθροί των “συμμάχων” τους. Απλό.\nΌπως κι απλά ήταν τα προβλήματα της Εθνικής μας στο πρώτο ημίχρονο. Ο Τζιόλης έκανε πρωτόγνωρα κακό ματς. Δεν εννοώ φυσικά πως ο διεθνής μέσος έπαιξε άσχημα για πρώτη φορά στην καριέρα του, αλλά η αλήθεια είναι πως είναι σπάνιο γι’αυτόν να είναι κακός με την μπάλα στα πόδια. Οι αγώνες που δεν του πάνε καλά είναι αυτοί που εκτίθεται, λόγω σωματοδομής, στον ανασταλτικό τομέα, όταν το βαρύ του κορμί αφήνει κενά.\nΤο σχεδόν πρωτόγνωρο του πράγματος ήταν πως ο Τζιόλης ήταν κακός στο “καλό” του κομμάτι, με πολλές λάθος πάσες, με λανθασμένες επιλογές, νευρικές και βεβιασμένες αντιδράσεις. Μοιραίο ήταν να “χαλάσει” κι η δεξιά μας πλευρά, αφού δεν μπορούσαν να βγουν οι συνεργασίες που θα μας επέτρεπαν να εκμεταλλευτούμε την φόρμα του Τοροσίδη και να βρούμε πλάτος και ρήγματα σ’εκείνη την πλευρά.\nΜε “χαλασμένη” την δεξιά μας πλευρά, δεν θα μπορούσαμε να περιμένουμε και πολλά από τα αριστερά, αφού ο Σαμάρας ο,τι κάνει το κάνει ξεκινώντας από χαμηλά και συγκλίνοντας προς τον άξονα. Ο Σαλπιγγίδης “κόλλαγε” στον Γκέκα, οι υπόλοιποι δεν είχαν κίνηση, ήμασταν εμφανώς μπλοκαρισμένοι.\nΠίστη και καλύτερο φύλλο\nΤο καλό είναι πως οι Κροάτες επέδειξαν κλασική υπεροπτική συμπεριφορά, κι αντί να μας πνίξουν και να μας τελειώσουν, προτίμησαν να ελέγχουν το ματς με μεγάλες, αλλά ανούσιες κατοχές μπάλας. Αυτό ήταν το πρώτο που μας κράτησε, συν φυσικά το γεγονός πως έχουμε πίσω τους παίκτες να καθαρίζουν, να παίρνουν τις προσωπικές μονομαχίες, να κλείνουν τις τρύπες.\nΑφού δεν βρεθήκαμε να κυνηγάμε επικές ανατροπές, ήταν σχεδόν βέβαιο πως θα την βρίσκαμε την άκρη. Κι αυτή η, σχεδόν παράλογη, βεβαιότητα είναι κι η μεγάλη κληρονομιά μας. Αυτή η πίστη που έχουμε όλοι μέσα μας, παίκτες, κόσμος και Τύπος. Αυτή η αίσθηση πως, αφού το έχουμε κάνει τόσες φορές τα τελευταία δέκα χρόνια, μπορούμε, με κάποιον τρόπο, να το ξανακάνουμε. Αυτό το “κάτι θα γίνει και θα νικήσουμε” που αντικατέστησε το παλιό, το “κάτι θα γίνει και θα μείνουμε πάλι με άδεια χέρια”.\nΟ Βύντρα άρχισε να πατάει καλύτερα στο χορτάρι κι ήταν έτοιμος να δώσει αυτά που δεν βρήκαμε από τον Τοροσίδη, που είχε και την ατυχία να τραυματιστεί. Κι όταν στο 61’ μπήκε κι ο Φωτάκης στο ματς, Καραγκούνης και Κατσουράνης κατάλαβαν πως τώρα είναι η ώρα μας. Σαν παίκτης σε τραπέζι πόκερ, η Εθνική μας είδε πως το διάστημα που δεν είχε φύλλο δεν την είχε αφήσει ταπί και ψύχραιμη, είχε ακόμα μάρκες μπροστά της για να κυνηγήσει τη νίκη, τώρα που το φύλλο καλυτέρεψε.\nΤο μόνο που έλειπε ήταν ο τρόπος και εκεί δεν υπήρχαν και πολλές αμφιβολίες. Όταν πήραμε το πρώτο κόρνερ, η καρδιά μας “θυμήθηκε”, η μνήμη του σώματος αναγνώρισε το σενάριο. Όπως έλεγε κι ο Τσάρλυ στην εκπομπή της Παρασκευής, ήταν τέτοια η προσμονή μας στο πρώτο κόρνερ, που όταν κερδίσαμε και το 2ο συνεχόμενο, ήταν σαν να το είχαμε ήδη βάλει.\nΝοκ ντάουν ο Σαμαράς στο 71’ στο δεύτερο μας κόρνερ, νοκ άουτ ο Γκέκας στο 79’ στο τρίτο κόρνερ. Γεια σας και περαστικά σας, που έλεγε παλιά και μια ψυχή. Πάμε στη Γεωργία για έναν πόντο, εκεί που θα πρέπει να θυμόμαστε πως μας περιμένει ένας καθόλου φιλικός Κετσπάγια. Το καλό είναι πως πολύ πρόσφατα ζήσαμε το σενάριο. Πήραμε το διπλό στο “δύσκολο” Ισραήλ και την πατήσαμε στη “εύκολη” Λετονία. Είναι πολύ πρόσφατη εμπειρία για να την ξαναπατήσουμε και να την επαναλάβουμε, είμαστε πλέον πολύ κοντά για να αποτύχουμε.


FK Naupare ζωντανά αποτελέσματα, πρόγραμμα και σκορ - Ποδόσφαιρο - SofaScore\nFK Naupare ζωντανά αποτελέσματα, πρόγραμμα και σκορ - Ποδόσφαιρο\nΣχετικά με FK Naupare\nFK Naupare ζωντανά αποτελέσματα (και ζωντανή μετάδοση, live streaming βίντεο του αγώνα*), το ρόστερ της ομάδας, πρόγραμμα και αποτελέσματα. Ακόμη περιμένουμε FK Naupare για αντίπαλο στο επόμενο παιχνίδι. Θα το δείτε μόλις υπάρξει επίσημη ανακοίνωση.\nΌταν ο αγώνας ξεκινά, θα μπορείτε να ακολουθείτε Ζωντανή εξέλιξη ζωντανά αποτελέσματα, κατάταξη, αποτελέσματα λεπτό προς λεπτό και στατιστικά αγώνα. Αν ο/η FK Naupare παίζει σε κάποιο από τα δημοφιλέστερα ποδοσφαιρικά πρωταθλήματα ίσως έχουμε βίντεο με τις καλύτερες φάσεις. FK Naupare το προηγούμενο παιχνίδι ήταν ενάντια FK Globoder στο Gradska Liga Kruševac FSRO το οποίο έληξε με σκόρ 0 - 0. FK Naupare Η καρτέλα στοιχείων δείχνει τους τελευταίους 100 αγώνες Ποδόσφαιρο αγώνες με στατιστικά και εικονίδια για νίκες/ισοπαλίες/ήττες. Υπάρχουν επίσης όλοι οι προγραμματισμένοι αγώνες της ομάδας FK Naupare που θα λάβουν χώρα μελλοντικά.\nFK Naupare επίδοση & και γραφήματα κατάστασης στο SofaScore Ποδόσφαιρο ζωντανά αποτελέσματα ζωντανά σκορ από έναν μοναδικό αλγόριθμο τον οποίο εφαρμόζουμε με βάση τους 10 τελευταίους αγώνες, στατιστικές, λεπτομερείς αναλύσεις και τις γνώσεις μας. Το γράφημα μπορεί να σας βοηθήσει να στοιχηματίσετε στους αγώνες του FK Naupare όμως έχετε υπόψιν ότι το SofaScore Livescore δεν φέρει καμία ευθύνη για οποιαδήποτε οικονομική ή άλλη ζημία είτε άμεση είτε έμμεση ως αποτέλεσμα πράξης σχετικής με το περιεχόμενο της ιστοσελίδας.\nΣτις λεπτομέρειες του αγώνα σας προσφέρουμε σύνδεσμο για να παρακολουθήσετε FK Naupare Ζωντανή Μετάδοση, Χορηγούμενο από την U-TV. Εάν αυτός ο αγώνας προσφέρεται από το U-TV ζωντανή μεταδοση μπορείτε να FK Naupare στον υπολογιστή σας και στο κινητό - iPhone, iPad, Android ή Windows τηλέφωνο. Παρακαλούμε να σημειώσετε ότι: τα δικαιώματα πνευματικής ιδιοκτησίας για ζωντανή μετάδοση αυτών των γεγονότων, ανήκουν συνήθως στο επίπεδο της χώρας και ως εκ τούτου, ανάλογα με την τοποθεσία στην οποία βρίσκεστε, μπορεί να υπάρχουν ορισμένα γεγονότα τα οποία να μην είστε σε θέση να παρακολουθήσετε λόγω κάποιων διακανονισμών.\nΜπορείς να κάνεις κλίκ σε οποιονδήποτε παίχτη του ρόστερ στα δεξιά και να δεις πληροφορίες για αυτόν όπως την εθνικότητα, την ημερομηνία γέννησής, το ύψος, αγαπημένο πόδι, την θέση, την χρηματική αξία, το ιστορικό των μεταγραφών του κ. τ. λ. Υπάρχουν επίσης στατιστικά για κάθε παίχτη σε όλες τις διοργανώσεις με όλα τα παιχνίδια που έπαιξε ή ξεκίνησε, τα λεπτά συμμετοχής του, τον αριθμό των γκόλ που σκόραρε, των αριθμό των καρτών που δέχθηκε και πολλά ακόμα. Ο πρώτος σκόρερ του/της FK Naupare ενημερώνεται ζωντανά κατά την διάρκεια κάθε παιχνιδιού.\nΤο SofaScore Ποδόσφαιρο ζωντανά αποτελέσματα ζωντανά αποτελέσματα Είναι διαθέσιμο στο iPhone and iPad app, Android app στο Google Play και στο Windows phone app. Μπορείτε να μας βρείτε σε όλα τα καταστήματα σε οποία γλώσσα επιθυμείτε αναζητώντας "SofaScore". Εγκαταστήστε το SofaScore app και ακολουθήστε όλους FK Naupare live score τους αγώνες ζωντανά στο κινητό σας!


Ρευματοδότηση οικοδομής - Άδειες-Διαδικασίες - Michanikos.gr\nBy sonia, February 15, 2008 in Άδειες-Διαδικασίες\nEdited March 29, 2012 by myri\nΑν η οικοδομή έχει αποπερατωθεί, τότε θα πρέπει κατά τα γνωστά να πληρώσει την αμοιβή επίβλεψης, να καταβληθούν οι σχετικές κρατήσεις (ΤΣΜΕΔΕ, ΦΕΜ) και στην συνέχεια να θεωρηθεί η άδειά του από την πολεοδομία για την αποπεράτωση των εργασιών.\nΑν δεν έχει τελειώσει και θέλει παράταση για την εργοταξιακή παροχή, τότε θα πρέπει να γράψεις ότι υπολείπονται εργασίες για την εκτέλεση των οποίων είναι απαραίτητη η παροχή ηλεκτρικού ρεύμετος στο εργοτάξιο (αναφέροντας ενδεικτικά δυο-τρεις). Δυστυχώς, δεν έχω διαθέσιμο ένα υπόδειγμα.\nsonia, ελπίζω να σε βοηθήσει κάπως αυτό, είναι ένα απλό υπόδειγμα αλλά ίσως μπορέσεις να πάρεις μια ιδέα\nsonia μια ερώτηση που μπορεί να είναι πολύ σημαντική.\nΣτην άδεια ήσουν ο μλετητής/επιβλέπων?\nΑν ναι ισχύουν αυτά που είπαν παραπάνω.\nΑν όχι, τότε υπάρχει πρόβλημα, διότι μόνο ο μελετητής/επιβλέπων μπορεί να δώσει την αντίστοιχη βεβαίωση εκτός αν αυτός παραιτηθεί από την επίβλεψη και αναλάβεις εσύ ως επιβλέπων.\nΗ άδεια βγήκε από το γραφείο στο οποίο εργάζομαι..δεν υπάρχει τέτοιου είδους θέμα..\nΔηλαδή την άδεια την υπέγραψε κάποιος μηχανικός στο γραφείο που εργάζεσαι αλλά τώρα δεν εργάζεται πλέον?\nΕίχα καιρό να μπω στο φόρουμ και οφείλω να ομολογήσω ότι είναι ευχάριστη έκπληξη οι αλλαγές …\nΌμως έχω και το εξής θέμα: ποια είναι η διαδικασία μετατροπής εργοταξιακού ρεύματος σε μόνιμο? Και επίσης φαντάζομαι ότι είναι θέμα του επιβλέποντος μηχανικού, ε? Αλλά αν δεν έχει γίνει μπορώ να το κάνω εγώ ή σημαίνει ότι ο φάκελος στη πολεοδομία δεν έχει κλείσει (δεν θεωρείται τελειωμένο το έργο παρόλο που είναι!) οπότε δεν μπορώ εγώ να εμπλακώ?\nΓια να μπορέσει το ρεύμα να μετατραπεί από εργοταξιακό σε μόνιμο θα πρέπει να έχει αποπερατωθεί το έργο. Εφόσον αυτό έχει συμβεί, υπογράφονται οι σχετικές υπεύθυνες δηλώσεις από ιδιοκτήτη και τον/τους επιβλέποντα/ες μηχανικό/ούς (και όχι από κάποιον τρίτο μηχανικό), καταβάλλεται η αμοιβή επίβλεψης και οι σχετικές κρατήσεις (ΤΣΜΕΔΕ και ΦΕΜ) και η Πολεοδομία σφραγίζει την άδεια. Αν η άδεια δεν είναι τακτοποιημένη από αυτή την πλευρά, τότε δεν μπορείς να γίνει οριστική σύνδεση.\nΚατάλαβα ... απέξω θα μείνω! Απλά ήθελα μια επιβεβαίωση και ήσουν σαφέστατος!\nΜε πήρε τηλέφωνο ένα παλιός πελάτης και μου ζήτησε μια λίστα αποπεράτωσης έργου με τον προϋπολογισμό γιατί θέλει να πουλήσει την κατοικία, αρκεί η τεχνική έκ8εση που μας έδωσε πολύ ευγενικά ο ptsounou ή χρειάζομαι και κάποιο άλλο έγγραφο?


Χρήστος Ρούσης 8 Οκτωβρίου, 2016\nΕάν σκέφτεστε να πουλήσετε την επιχείρησή σας σήμερα ή στο άμεσο μέλλον, το σημαντικότερο που πρέπει να κάνετε για πετύχετε την πώλησή της σε καλό τίμημα είναι να διαμορφώσετε ένα σχέδιο. Υπάρχουν πάρα πολλοί λόγοι για τους οποίους μια επιχείρηση δυσκολεύεται να πουληθεί ή δεν πωλείται ποτέ, και οι περισσότεροι πηγάζουν από την έλλειψη σχεδιασμού.\nΌσο καλύτερη είναι η εικόνα της τόσο γρηγορότερα θα πωληθεί, και σε καλύτερο τίμημα. Οι λόγοι για τους οποίους μια εταιρεία πωλείται ποικίλει:\nσυνταξιοδότηση του επιχειρηματία,\nαλλαγή επιχειρηματικών προτεραιοτήτων,\nκόπωση του επιχειρηματία,\nέλλειψη ρευστότητας, κ.λ.π.\nΌποιος και αν είναι ο λόγος, ο σχεδιασμός και η προετοιμασία πρέπει να ξεκινήσει αρκετά νωρίτερα.\nΣχεδιασμός “πριν τη πώληση”\nΟ στόχος αυτού του σχεδίου είναι να διαχειριστεί όλες τις αρνητικές πτυχές που θα δυσκόλευαν ή θα σταματούσαν την πώληση, και αντιθέτως να αναδείξει τα δυνατά στοιχεία της. Αυτό το σχέδιο αφορά στο σχεδιασμό ενεργειών προβολής, για μια χρονική περίοδο πριν την πώληση, όπου προβάλλεται η επιχείρηση και η δραστηριότητά της, τα ανταγωνιστικά της πλεονεκτήματα, το εξειδικευμένο προσωπικό της, κ.ο.κ, όπως επίσης το σχεδιασμό διευθέτησης ζητημάτων που θα διευκόλυναν την πώληση και θα την έκαναν πιο ελκυστική.\nΜπορεί κάθε περίπτωση να είναι μοναδική, και να υπάρχουν περισσότερες από μία λύσεις για κάθε περίπτωση, ο ιδιοκτήτης όμως μιας επιχείρησης πρέπει να διαχειριστεί ζητήματα της επιχείρησης προς πώληση πριν φτάσει η στιγμή της πώλησης, Για παράδειγμα:\nΟι περισσότεροι ιδιοκτήτες έρχονται σε εμάς ζητώντας να τους πουλήσουμε την επιχείρηση όσο το δυνατό γρηγορότερα, αν γινόταν και «εχθές», χωρίς να έχουν κάνει τίποτα αναφορικά με την προβολή της επιχείρησής τους ούτε να έχουν επιλύσει ζητήματα που θα τα έβρισκαν μπροστά τους και θα δυσχέραιναν την πώληση.\nΣε μια άλλη περίπτωση, μία επιχείρηση λιανικής απέτυχε να πωληθεί επειδή το ενοικιαζόμενο κατάστημα είχε συμβόλαιο ενοικίασης που έληγε σε ένα χρόνο, και ο ιδιοκτήτης ζητούσε πολύ μεγάλη αύξηση στο επόμενο συμβόλαιο. Έτσι ο ενδιαφερόμενος αγοραστής απέφυγε την αγορά λόγω ότι η μετακίνηση σε άλλο σημείο έκρυβε πιθανά μεγαλύτερους κινδύνους.\nΣε μία τρίτη περίπτωση, ο επιχειρηματίας είχε δημιουργήσει μία επιχείρηση, που τα πάντα εξαρτιόνταν από εκείνον και άρα ήταν πολύ απαραίτητος για την λειτουργία της επιχείρησης. Αυτός ο ιδιοκτήτης όταν του ζητήθηκε από τον υποψήφιο αγοραστή να παραμείνει στην επιχείρηση για ένα εξάμηνο έτσι ώστε να βοηθήσει τον νέο ιδιοκτήτη, αρνήθηκε, με αποτέλεσμα ο αγοραστής να αποχωρήσει από το deal.\nΠάρτε την απόφαση για την Πώληση\nΕάν μια θυγατρική μιας μεγάλης επιχείρησης στοχεύει να απο-επενδύσει πουλώντας τη θυγατρική της, η απόφαση είναι κυρίως οικονομικής ή στρατηγικής φύσεως και το συναίσθημα παίζει πολύ λίγο ρόλο. Ο ιδιοκτήτης, όμως μιας μικρομεσαίας επιχείρησης στην οποία δουλεύει ο ίδιος κάθε μέρα αντιμετωπίζει πολύ περισσότερο συναίσθημα στην απόφαση για πώληση της επιχείρησης.\nΤα βασικά ερωτήματα που πρέπει να έχετε ήδη απαντήσει είναι:\nΓιατί θέλετε να πουλήσετε την επιχείρησή σας; Τις περισσότερες φορές η απάντηση συμπεριλαμβάνει θέματα όπως προβλήματα στην εταιρεία, πίεση από την οικογένεια, κλ.π.\nΤι σκοπεύετε να κάνετε μετά την πώληση; … συνταξιοδότηση, ταξίδια, αγορά μιας άλλης επιχείρησης, παραμονή στην ίδια και μετά την πώληση?\nΗ απάντηση στα παραπάνω ερωτήματα, από εσάς και τους συνεταίρους σας, οδηγεί στο συμπέρασμα εάν έχετε πάρει οριστικά την απόφαση για πώληση της επιχείρησή σας ή όχι. Και αυτή η απόφαση είναι πολύ σημαντική για την έκβαση της πώλησης. Αλλιώς θα γυρνάτε γύρω-γύρω από την ουρά σας.\nΈχετε τοποθετήσει ομάδα στην επιχείρηση η οποία μπορεί να «τρέχει» την επιχείρηση εν απουσία του ιδιοκτήτη; Ή μήπως έχετε πολυπληθή διοικητική ομάδα/ διευθυντικό προσωπικό ή υπερβολικά προγράμματα ανταμοιβών που επηρεάζουν αρνητικά την κερδοφορία της επιχείρησης; Έχετε συμβόλαια με το προσωπικό σας; Το βασικό προσωπικό θα παραμείνει στην εταιρεία μετά την πώληση;\nΗ παρουσία ή όχι, μιας ικανής ομάδας αποτελεί σημείο προετοιμασίας πριν την πώληση της επιχείρησης.\nΕίναι ο υπάρχων εξοπλισμός ικανοποιητικός για τη μελλοντική ανάπτυξη; Είναι ο εξοπλισμός σε συμμόρφωση με τις κανονιστικές αρχές; Τo ακίνητο ανήκει στον ιδιοκτήτη; Το ενοίκιο είναι με ευνοϊκούς όρους; Είναι το ακίνητο σε καλή κατάσταση; Υπάρχουν εναλλακτικές (options) για την ανανέωση του ενοικίου;\nΌλα τα παραπάνω ερωτήματα αποτελούν σημεία που πρέπει να συμπεριληφθούν στο σχεδιασμό για την προετοιμασία μιας επιχείρησης πριν την πώληση.\nΠαρουσιάζονται όλα τα στοιχεία; Είναι όλες οι πωλήσεις καταγεγραμμένες; Υπάρχουν έξοδα που θα έπρεπε να είχαν κεφαλαιοποιηθεί; Υπάρχουν μη-επαναλαμβανόμενα έξοδα που πρέπει να εξηγηθούν;\nΠρέπει να έχετε ασφυκτικό έλεγχο στις απαιτήσεις και τις υποχρεώσεις σας. Ο αγοραστής δεν πληρώνει για απαιτήσεις άνω των 12 μηνών και θα ζητήσει απομείωση των απαιτήσεων 6-12 μηνών, κατά ένα ποσοστό.\nΒεβαιωθείτε ότι τα αποθέματα είναι αξιοποιήσιμα. Ο αγοραστής δεν πληρώνει για απαξιωμένα αποθέματα. Επιπλέον, οι χρηματοδοτήσεις από τον ιδιοκτήτη πρέπει να μετατραπούν σε δάνεια από την τράπεζα, γιατί σπάνια ο αγοραστής πληρώνει τις οφειλές της επιχείρησης στον ιδιοκτήτη. Επίσης υπάρχουν περιουσιακά στοιχεία που ανήκουν στον ιδιοκτήτη και χρησιμοποιούνται από την επιχείρηση; Αν ναι, απαιτούν χειρισμό.\nΥπερβάλλοντα και μη-χρησιμοποιούμενα κεφαλαιουχικά στοιχεία πρέπει να πωληθούν. Επιπλέον, προσπαθήστε να αποσύρετε κάθε προσωπική εγγύηση σε επιταγές και δάνεια της επιχείρησης. Αναπροσαρμόστε τις οικονομικές καταστάσεις. Παρουσιάστε τις πραγματικές πωλήσεις και μετατρέψτε τον ισολογισμό σε πραγματική αξία και όχι σε λογιστική. Θα σας βοηθήσει.\nΌλα τα παραπάνω μειώνουν το βαθμό δυσκολίας πώλησης μιας επιχείρησης και την κάνουν πιο ελκυστική.\nΠολλοί ιδιοκτήτες μπορεί να επιτύχουν μεγάλο φορολογικό όφελος από την πώληση της επιχείρησης. Για να επιτευχθεί αυτό, πρέπει να γίνει προσεκτικός σχεδιασμός για να μειωθεί η υποχρέωση σε φόρο και το όφελος να διοχετευθεί προς όφελος της συμφωνίας. Αυτό πρέπει να σχεδιαστεί με έναν έμπειρο και ειδικευμένο φοροτεχνικό όπου πρέπει να του περιγραφεί η κατάσταση και οι εναλλακτικές. Μην αφεθείτε στις υπηρεσίες του σημερινού σας (μη-ειδικού) λογιστή.\nΈχετε ρεαλιστικές απαιτήσεις για το τίμημα; Έχετε αποβάλει το συναισθηματισμό από τις προσδοκίες σας; Έχετε μια εμπεριστατωμένη άποψη ειδικού για το τίμημα; Μην αφεθείτε σε γνώμες φίλων και γνωστών. Όλοι τους θα σας που κάτι που θέλετε να ακούσετε.\nΕπενδύστε στο σχεδιασμό πριν την πώληση. Επενδύστε στην αποτίμηση της επιχείρησης. Επενδύστε στη γνώμη του ειδικού. Μόνον έτσι θα επιτύχετε την πώληση της επιχείρησή σας στο σωστό τίμημα.\nΩς επιχειρηματίες γνωρίζετε να επενδύετε. Προετοιμαστείτε για τη σημαντικότερη από-επένδυση, την πώληση της επιχείρησή σας.\nΚατηγορία: Business Brokerage-Αγοραπωλησίες Επιχειρήσεων\nΠροηγούμενο άρθρο Σε ελεύθερη πτώση οι “Ιδρύσεις” Επιχειρήσεων!\nΝέο άρθρο Συμπληρωματικές επιχειρηματικές δραστηριότητες με το AirBnB/ Αλλαγή επιχειρηματικών μοντέλων\nBusiness Brokerage-Αγοραπωλησίες Επιχειρήσεων, Newspaper article 16 Φεβρουαρίου, 2014\nΝΑΥΤΕΜΠΟΡΙΚΗ: Γιατί να αγοράσω μια υφισταμένη επιχείρηση από το να φτιάξω μία από την αρχή; Αγοραπωλησία μιας μμε με παρουσία συμβούλου\nBusiness Brokerage-Αγοραπωλησίες Επιχειρήσεων, Newspaper article 12 Φεβρουαρίου, 2014\nΝΑΥΤΕΜΠΟΡΙΚΗ: Τo σωστό timing για την πώληση εταιρείας\nBusiness Brokerage-Αγοραπωλησίες Επιχειρήσεων 16 Ιουνίου, 2013\nΑΓΟΡΑΠΩΛΗΣΙΕΣ, ΣΥΓΧΩΝΕΥΣΕΙΣ ΚΑΙ ΣΥΝΕΡΓΑΣΙΕΣ ΕΠΙΧΕΙΡΗΣΕΩΝ: Δύο Ειδικοί σε Αγοραπωλησίες Επιχειρήσεων απαντούv στα Ερωτήματα των αναγνωστών\nΝΑΥΤΕΜΠΟΡΙΚΗ: Ποιες επιχειρήσεις βρίσκουν αγοραστές


ΡΕΠΟ ΑΠΟ ΤΗ ΣΧΕΣΗ\nΝα του δώσεις ή όχι άδεια από τη σχέση σας για μία εβδομάδα;\nΝα του δώσεις ή όχι άδεια από τη σχέση σας για μία εβδομάδα; Από τον Πάνο Κοκκίνη.\nΤι θα συνέβαινε αν αποφάσιζες να δώσεις στον καλό σου άνευ τύψεων άδεια από το γάμο/σχέση σας για μία εβδομάδα; Το Χόλιγουντ και οι ψυχολόγοι πάντως συνηγορούν ότι είναι ένα περιποιημένο botox στην ουσία (σεξουαλικό ή μη) της σχέσης σας. Αντέχεις να το δοκιμάσεις;\nΘυμάσαι το sperm gel που κρατούσε αγέρωχα ψηλά το μαλλί της Κάμερον Ντίαζ στο Κάτι Τρέχει με τη Μαίρη; Την ΧΧL κιλότα της υπέρβαρης Γκουίνεθ Πάλτροου (σ.σ.: που μόνο ο ερωτευμένος Τζακ Μπλακ έβλεπε ως skinny) στη χαζοκομεντί Βαριά Ερωτευμένος; Ή απλά τη χαζόφατσα του Τζιμ Κάρεϊ στο Ηλίθιος και Πανηλίθιος; Μάλλον ναι. Οπότε καταλαβαίνεις το γιατί οι άνθρωποι που τα δημιούργησαν (βλέπε αδελφοί Φαρέλι) δεν είναι ακριβώς οι πρώτοι στους οποίους θα σκεφτόσουν να απευθυνθείς για αισθηματικού τύπου συμβουλές. Και δίκαιο θα είχες.\nΈλα όμως που και αυτοί πλέον μεγάλωσαν, παντρεύτηκαν –τόσο οι ίδιοι όσο και οι φίλοι τους– και άρχισαν να φαντασιώνονται τρόπους για να ξεπεράσουν τα αποπνικτικά δεσμά της «ντε και καλά, θέλεις δεν θέλεις» μονογαμίας. Το αποτέλεσμα είναι το Εργένηδες για Μια Εβδομάδα, μια κάφρικη σχεσο-κωμωδία με τους δυο παντρεμένους πρωταγωνιστές να επιμένουν να λιγουρεύονται όποια καμπυλωτή γυναίκα περνάει μπροστά τους στο mall και τις ξενερωμένες γυναίκες τους να αποφασίζουν να εφαρμόσουν την ακραία συμβουλή μιας φίλης τους και να τους χαρίσουν μία εβδομάδα απόλυτης ελευθερίας με στόχο να ξαναζωντανέψουν το γάμο τους. Μία εβδομάδα όπου όλα τούς είναι επιτρεπτά. Με μοναδική προϋπόθεση να μην τους πουν ποτέ τι ακριβώς έκαναν. Ή με ποιες. Αυτό ακριβώς που ζήτησα ψελλίζοντας από την εδώ και 7 χρόνια γυναίκα μου (και μητέρα της μοναχοκόρης μου), δευτερόλεπτα αφού έπεσαν οι τίτλοι τέλους. Η απάντηση της; «Μόνο στο Χόλιγουντ. Και στα γελοία, ανώριμα όνειρά σου, μωρό μου».\nΗ θεωρία πίσω από την καφρίλα\nΨυχολογική αναδραστικότητα, αγγλιστί reactance theory. Έτσι ονομάζεται η ψυχολογική αρχή πίσω από το concept της ταινίας. Και ναι, δεν ντρέπομαι να παραδεχτώ ότι κατέληξα να γίνω «Φρόιντ του γωνιακού καναπέ» σε ό,τι έχει σχέση με αυτήν, στην προσπάθειά μου να ψήσω τη γυναίκα μου να αλλάξει γνώμη. Μη με κρίνεις αυστηρά. Το ίδιο ακριβώς θα κάνει και το ίδιο ακριβώς θα σου ζητήσει (βλέπε ρεπό) και ο καλός σου, αν τολμήσεις ποτέ να του δώσεις να διαβάσει το παρακάτω κείμενο. Τι ευαγγελίζεται, όμως, η εν λόγω θεωρία με απλά λόγια; Ότι τα παίρνουμε και αντιδρούμε άσχημα όταν θεωρούμε ότι αδίκως μας στερούν/αφαιρούν από το πεδίο δυνατοτήτων μας κάποια ελευθερία. Με αποτέλεσμα και το αντικείμενο που μας στερείται να γίνεται απείρως πιο ελκυστικό στα μάτια μας (π.χ. οι γλουτοί της Γωγώς από τη μηχανογράφηση καταλήγουν να μας φαίνονται τόσο λατινοαμερικάνικοι όσοι οι αντίστοιχοι της J.Lo) και να είμαστε πρόθυμοι να φτάσουμε στα άκρα για να ανακτήσουμε αυτό που χάσαμε. Προφανώς, όσο πιο ανώριμος είσαι τόσο πιο επιρρεπής είσαι να υποπέσεις σε τέτοιες συμπεριφορές.\nΑλλά δείξε μου μια γυναίκα που να θεωρεί τον καλό της υπόδειγμα ωριμότητας και θα σου δείξω έναν straight που δεν θα μπει στον πειρασμό να ρίξει μια γρήγορη –αλλά διεξοδική– ματιά όταν περνάει δίπλα του η Στικούδη, μαυρισμένη με hot pants και τοπάκι. Με άλλα λόγια, τέτοια πράγματα απλά δεν γίνονται.\nΟ απλούστερος τρόπος να κατανοήσεις –και να τεστάρεις, αν έχεις κανένα πιτσιρίκι πρόχειρο– τη συγκεκριμένη θεωρία, είναι το περιβόητο παράδειγμα του πλεξιγκλάς. Διαλέγεις τα δύο πιο αγαπημένα παιχνίδια ενός παιδιού και τοποθετείς ένα κομμάτι πλεξιγκλάς μπροστά από το ένα. Τι θα συμβεί; Το παιδί θα πάει ντουγρού μπροστά στο πλεξιγκλάς και θα αρχίσει να το βαράει/γρατζουνάει, να παλεύει να το κατεδαφίσει με μανία, προσπαθώντας να αγγίξει το «απαγορευμένο αντικείμενο». Ενώ ταυτόχρονα θα αγνοεί παντελώς το ακριβώς δίπλα, προσβάσιμο –και εξίσου αγαπημένο του μέχρι πρότινος– παιχνίδι. Αντικατέστησε το παρατημένο παιχνίδι με το κορμί σου και το προστατευμένο από το πλεξιγκλάς με τη ρεσεψιονίστ στο γραφείο του, τη ζουμπουρλού υπάλληλο στον απέναντι Βενέτη, τη Χριστίνα Μουστάκα του Ράδιο Αρβύλα ή (αν είναι πατέρας) την ξανθιά από τα Ζουζούνια και θα αρχίσεις να μπαίνεις στο νόημα.\nΕξίσου χαρακτηριστικό είναι και ένα αντίστοιχο πείραμα, πάλι με παιδιά, όπου οι ερευνητές τα χώριζαν σε δύο ομάδες, δίνοντας στην πρώτη το δικαίωμα να παίξει με όποιο παιχνίδι ήθελε και στη δεύτερη να παίξει με όλα εκτός από ένα. Το αποτέλεσμα; Όταν στη συνέχεια έδιναν σε όλα την ευκαιρία να παίξουν με το συγκεκριμένο παιχνίδι, τα παιδιά της πρώτης ομάδας τού αφιέρωσαν 47 δευτερόλεπτα κατά μέσο όρο, ενώ τα παιδιά της δεύτερης, που δεν μπορούσαν πριν να το ακουμπήσουν, πέρασαν μαζί του διπλάσιο χρόνο. Με άλλα λόγια, δεν τους το ξεκολλούσες από τα χέρια. Όπως ακριβώς θα συνέβαινε και στο δικό σου μικρομέγαλο βρέφος αν του έλεγες ότι π.χ. θα του επέτρεπες –αν είχε την ευκαιρία– να κάνει σεξ χωρίς επιπτώσεις με οποιαδήποτε celebrity θα ήθελε, εκτός από τη Νικόλ Κίντμαν που δεν τη λες ακριβώς και sex symbol.\nΓιατί πρέπει να το δοκιμάσεις\nΑν θέλει κάποιος να απιστήσει, το ξέρεις και το ξέρω ότι θα βρει και τον τρόπο και το χρόνο να το κάνει. Ουσιαστικά, το μοναδικό πράγμα που τον συγκρατεί είναι ο φόβος. Σε πρακτικό επίπεδο, του να μην τον πιάσεις στα πράσα. Σε συναισθηματικό, αν όντως νοιάζεται για σένα, του να μη σε στενοχωρήσει/ απογοητεύσει. Όμως το θέλει. Πολύ. Πεθαίνει να το κάνει. Είναι στη φύση του, όσο φτηνή –γενετική και γενική– δικαιολογία και να ακούγεται αυτό. Άρα τι νόημα έχει να λειτουργείς εσύ ως αυτοδιόριστος μπάστακας, ως θεματοφύλακας της μονογαμικής παρθενιάς του;\nΤο μόνο που θα καταφέρεις έτσι είναι να φτάσει κάποια στιγμή στην πορεία να σε μισήσει, να θεωρήσει στο νεαντερταλικό μυαλό του ότι εσύ –και μόνο εσύ– στέκεσαι εμπόδιο ανάμεσα στη σεξουαλική ζωή (μέτρια, καλή, αλλά πάντως όχι άριστη) που ζει. Και στο τσουνάμι ηδονής που θα μπορούσε δυνητικά να απολαμβάνει αν δεν σε είχε να μπλέκεσαι στα πόδια του. Το προβληματάκι με αυτή την ουτοπική θεωρία είναι ότι κανένας άντρας –αν εξαιρέσεις τον Σπαλιάρα και τη συνομοταξία του– δεν είναι τόσο σεξοκυνηγός στην πραγματικότητα, όσο στη χολιγουντιανή blockbuster εκδοχή που έχει για τον εαυτό του στο μυαλό του. Και ότι, όπως έχει διαπιστώσει κάθε φιλόζωος, αν δώσεις σε ένα εκπαιδευμένο σκύλο ελευθερία, το μόνο σίγουρο είναι ότι δεν θα ξέρει τι να την κάνει. Όπως ακριβώς συνέβη και με τα παλικάρια από το Εργένηδες για Μία Εβδομάδα, που ξεκίνησαν με τη λογική «να τα ισοπεδώσουμε όλα» και πέρασαν την πρώτη μέρα γουρουνιάζοντας σε ένα fast food «για να συγκεντρώσουμε ενέργεια», τη δεύτερη καπνίζοντας χόρτο, την τρίτη μεθώντας και την επόμενη παλεύοντας να ξεπεράσουν το hangover.\nΑν κάτσεις και το σκεφτείς, ψύχραιμα και χωρίς κοινωνικές παρωπίδες, το να τον εκπλήξεις προσφέροντάς του ρεπό από τη σχέση έχει πλεονεκτήματα. Πολλαπλά. Ξεκινώντας από το χρόνο αντίδρασης.\nΑνάλογα δηλαδή με το πόσο γρήγορα ο καλός σου κουνήσει την ουρά του και δεχτεί να δοκιμάσει να ρεπάρει, μπορείς να καταλάβεις πόσο μπαϊλντισμένος είναι, αποκτώντας έτσι μια καλύτερη εικόνα του βαθμού εκφυλισμού της σχέσης σας.\nΆσε που στην ακραία περίπτωση που σου πει «όχι, τι πράγματα είναι αυτά», θα συνειδητοποιήσεις ξεκάθαρα ότι κάτι σου κρύβει. Ότι είτε είναι πολύ πονηρεμένος για να πέσει στην παγίδα που θεωρεί, λογικά, ότι του στήνεις είτε έχει ήδη λερωμένη τη φωλιά του. Πάντως κάτι στραβό συμβαίνει. Κάτι, που πρέπει να ψάξεις να το βρεις.\nΕπίσης είναι εύκολο να διαπιστώσεις το πόσο αποτελεσματικά τον έχεις εκπαιδεύσει από το πόσο διστακτικά ή επιθετικά θα μπει στην επακόλουθη διαδικασία διαπραγμάτευσης. Η φυσιολογική αντίδραση είναι να σε ρωτήσει πρώτα «τι εννοείς;» για να αποκτήσει μια αίσθηση του concept, ύστερα να ρωτήσει διστακτικά «τι ακριβώς εννοείς», ώστε να καταλάβει μέχρι που φτάνει η ελευθερία που του παραχωρείς και στη συνέχεια να ζητήσει διευκρινίσεις «εννοείς και σεξ;», ώστε να επιβεβαιώσει ότι «ναι, είναι OK να πάει με άλλη» χωρίς να κινδυνεύει να του σπάσεις το κεφάλι.\nΑν όμως, στη δική σου περίπτωση, τον δεις αμέσως να σου δηλώνει ότι μία εβδομάδα τού πέφτει λίγη και αν η «βγες από τη φυλακή» κάρτα που του προσφέρεις περιλαμβάνει τραπέζι στον Σάκη με την ξανθιά κολλητή σου που πάντοτε υποψιαζόταν ότι τον ήθελε σφόδρα, τότε μάλλον θα πρέπει να τον στείλεις –ως άλλο λυσσασμένο σκυλί– για ευθανασία.\nΓιατί δεν πρέπει να το δοκιμάσεις\nΣτις πόσες ταινίες με μολυσμένους πιθήκους/επιδημίες ζόμπι θα συνειδητοποιήσεις ότι είναι κακό να πειραματίζεσαι με τη φύση; Που είναι εκδικητική. Και ποτέ δεν ξεχνά. Με άλλα λόγια, γιατί να πρέπει να ρισκάρεις να κατεδαφίσεις κάτι που δεν έχει ακόμη χαλάσει (καθόλου ή εντελώς); Tι θα συμβεί αν ο δικός σου, όντας μεσογειακός τύπος, πάρει την ελευθερία που του χάρισες (και τη γνωστή σου από το μάθημα pilates), τη βάλει κάτω και της πετάξει τα τσάκρα έξω; Τι θα συμβεί αν αυτή η ελευθερία τού αρέσει πάρα πολύ και αρχίσει να σου ζητάει πράγματα που δεν είσαι έτοιμη να προσφέρεις, όπως μια τρίτη γυναίκα παρούσα στο δικό σας κρεβάτι;\nΚαι πώς θα του αρνηθείς παρόμοιο ρεπό αν, έξι μήνες μετά, αρχίσει να φυσάει και να ξεφυσάει και σου ζητήσει μια μερίδα εβδομαδιαίας ασυδοσίας ακόμη; Άσε που δεν θα έχεις και πρόσωπο να κυκλοφορήσεις στην παρέα σου. Γιατί όσο και να τον ορκίσεις να κρατήσει το πείραμα αυτό μυστικό, εκείνος θα το ξεφουρνίσει στο λεπτό στους κολλητούς του, που με τη σειρά τους θα ζητήσουν και εκείνοι το λόγο από τα έτερά τους ημίσεα που δεν έχουν το μεγαλείο ψυχής να προσφέρουν και σε εκείνους τέτοιες ευκαιρίες. Όχι, βέβαια, για να κάνουν σεξ, αλλά για να δουν πόσο δυνατή είναι η σχέση τους.


Η Ευρωπαϊκή Στατιστική Υπηρεσία έδωσε στην δημοσιότητα τα στοιχεία του 2008 σχετικά με τα ποσοστά που ο πληθυσμός ορισμένων κρατών μελών βρίσκεται εκτεθειμένος στο κίνδυνο της «φτώχειας».\nΟ ορισμός του «κινδύνου της φτώχειας» πρέπει να είναι σαφής και κατανοητός για την συγκεκριμένη μέτρηση. Είναι το ποσοστό του πληθυσμού που εμφανίζει εισόδημα κάτω από το 60% του μέσου κατά κεφαλή εθνικού εισοδήματος. Αν το κατά κεφαλήν εισόδημα π.χ. είναι 10.000 ευρώ το χρόνο, αυτός που έχει εισόδημα κάτω από 6.000 ανήκει στο ποσοστό αυτό.


ΖΩΗ ΠΟΔΗΛΑΤΟ Κείμενο: Δώρα Αμαραντίδου\n2049 Εμφανίσεις\t«Ένα μικρό μικρό ποδήλατο κι ένα μικρό μικρό παιδί, είδαν το πρόβλημα το άλυτο και κάναν βόλτα στη ζωή…» ερμηνεύει η Ελένη Βιτάλη στο τραγούδι της με τίτλο «Το ποδήλατο». Αφού κι εμείς κάπως έτσι νιώθουμε λίγο ως πολύ, ας κάνουμε ό,τι κάνει αυτός ο μικρός ήρωας της Βιτάλη, αλλά να το κάνουμε οργανωμένα. Είναι, λοιπόν, πολύ ωραία ιδέα, αν δεν την έχουμε υλοποιήσει ακόμα, να αποκτήσουμε οικογενειακώς από ένα ποδήλατο και τον ελεύθερο χρόνο μας να αρχίσουμε τις βόλτες μαζί με το παιδί μας. Ψυχαγωγία, οικονομία, άριστη σωματική άσκηση και οικολογική συνείδηση: είναι τέσσερις σοβαροί λόγοι που μας δίνουν το κίνητρο για την άμεση εφαρμογή αυτής της οικογενειακής δραστηριότητας. Ιδανικός τόπος ποδηλασίας για αρχάριους είναι τα πάρκα της γειτονιάς μας ή οι ασφαλτοστρωμένες αλάνες και όχι οι ποδηλατόδρομοι, που μπορεί να έχουν φτιαχτεί σε πολλούς δήμους των αστικών πόλεων, αλλά συνήθως δεν εξασφαλίζουν τη σωματική ακεραιότητα των άπειρων ή επιπόλαιων οδηγών.\nΠροτού πάμε για ορθοπεταλιές οι προχωρημένοι και προσεκτικές πεταλιές με βοηθητικές οι αρχάριοι, πρέπει προηγουμένως να αποκτήσουμε το κατάλληλο ποδήλατο. Πρώτη μας κίνηση είναι η αγορά ποδηλάτων πόλης από ένα εξειδικευμένο κατάστημα, όπου ο πωλητής είναι σε θέση να μας δώσει τις σωστές κατευθυντήριες για το κάθε μέλος της οικογενείας μας. Είναι σημαντικό να διαλέξουμε το κατάλληλο ποδήλατο μαζί με το παιδί μας. Εμείς θα δώσουμε έμφαση στην ασφάλεια που πρέπει να παρέχει το όχημα στον μικρό μας ποδηλάτη και το παιδί θα δώσει έμφαση στην εμφάνιση του οχήματός του. Ο… έρωτας με την πρώτη ματιά είναι μείζον κριτήριο για την αγάπη που θα αναπτύξει το παιδί με το ποδήλατό του. Τα κριτήρια της σωστής επιλογής του ποδηλάτου πόλης συνοψίζονται στο σωστό μέγεθός του, το βάρος του, τη ρύθμιση της σέλας και του τιμονιού σε ανάλογη απόσταση και ύψος, την ύπαρξη λασπωτήρων, φαναριών για τη νύχτα, κόρνας και θήκης για φιάλες υγρών. Οι γονείς δεν πρέπει να κάνουμε το –σύνηθες– λάθος να αγοράσουμε ένα μεγαλύτερο για την ηλικία του παιδιού μας ποδήλατο με το σκεπτικό ότι θα το έχει κι όταν μεγαλώσει, γιατί το μόνο που θα κα-ταφέρουμε είναι να προκαλέσουμε στο παιδί μας τα πρώτα του μικρά ή μεγάλα οδικά ατυχήματα!\nΤο σωστό μέγεθος ποδηλάτου υπολογίζεται σε συνάρτηση με την ηλικία του οδηγού και το μέγεθος του ποδηλατικού τροχού: για παιδί 3-5 χρόνων οι ρόδες του ποδηλάτου πρέπει να είναι 10-12 ίντσες, για παιδί 4-7 χρόνων οι ρόδες πρέπει να είναι 16 ίντσες, για παιδί 6-10 χρόνων οι ρόδες πρέπει να είναι 24 ίντσες, για οδηγούς από 10 χρόνων και πάνω οι ρόδες πρέπει να είναι 26 ίντσες. Ωστόσο για την επιλογή του κατάλληλου παιδικού ποδηλάτου δεν παίζει ρόλο μόνο η ηλικία και το ύψος του παιδιού αλλά και η ποδηλατική εμπειρία. Για παράδειγμα, αν ένα παιδί είναι 9 ετών, αλλά έχει καλοδουλεμένο μυϊκό σύστημα και ποδηλατική εμπειρία, μπορεί άνετα να οδηγήσει ένα ποδήλατο ενηλίκων. Αντιθέτως, αν ένα παιδί 12 χρόνων, ακόμα και με μεγάλο ύψος για την ηλικία του, δεν νιώθει ότι μπορεί να έχει τον έλεγχο σε ένα μεγάλο ποδήλατο, είναι καλύτερο να οδηγήσει πρώτα ένα μικρότερο. Ο αρχάριος ποδηλάτης, ανήλικος ή ενήλικας, όταν κάθεται στη σέλα, πρέπει να μπορεί να πατά και τα δυο του πέλματα, με τα πόδια τεντωμένα στο έδαφος, έτσι ώστε, σε περίπτωση απώλειας της ισορροπίας, να μπορεί αμέσως να στηριχτεί στα πόδια του. Όταν αποκτήσει πλήρη ισορροπία, τότε, όταν κάθεται στη σέλα, θα πρέπει να ακουμπά το έδαφος με τις μύτες των ποδιών του, για να μην καταπονεί τα γόνατά του, κατά τη διάρκεια της ποδηλασίας. Επίσης το ποδήλατο του μικρού αναβάτη δεν θα πρέπει να είναι πολύ βαρύ, ώστε να μπορεί να το κουμαντάρει με ευκολία σε κάθε περίπτωση. Και μην ξεχνάμε το κράνος! Με την αγορά του ποδηλάτου πρέπει να γίνει ταυτόχρονη αγορά και του κράνους, το οποίο θα πρέπει να εφαρμ-ζει ακριβώς στο κεφάλι του ποδηλάτη, χωρίς την παραμικρή μετακίνησή του.\nΖΩΗ ΠΟΔΗΛΑΤΟ 5 (100%) 2 votes άθληση οικογενειακές δραστηριότητες ποδηλασία ποδηλατάδα ποδήλατο Σπορ Όμοια άρθρα ΜΑΘΗΜΑΤΑ ΠΟΔΗΛΑΤΟΥ ΓΙΑ 10/11/2016


Υπηρεσίες | Χειρουργός Ορθοπαιδικός, Βελονιστής, Σαρακώτσης Πολυχρόνης\nΥπηρεσίες για την Αντιμετώπιση Ορθοπαιδικών Παθήσεων\nΟ Ορθοπαιδικός Χειρουργός – Βελονιστής Σαρακώτσης Πολυχρόνης πραγματοποιεί στο ιατρείο του στη Θεσσαλονίκη, εκτός από την κλασσική ιατρική αντιμετώπιση των ορθοπαιδικών παθήσεων, εφαρμογές βελονισμού για την αντιμετώπιση πόνων και άλλων παθήσεων και νοσημάτων.\n<< Ως ορθοπαιδικός χειρουργός ήρθα πολλές φορές σε επαφή με ασθενείς που ταλαιπωρούνταν από έντονους πόνους, συχνά χρόνιους, σε πολλά σημεία του σώματος. Περιπτώσεις όπως αυχενικό, οστεόφυτα, δισκοκήλες έδιναν την εντύπωση ανίατου νοσήματος, ενώ αρκετοί θεωρούσαν απαραίτητη τη χειρουργική επέμβαση. Ωστόσο, οι περισσότερες περιπτώσεις αφορούσαν μυοσκελετικά προβλήματα, τα οποία δύσκολα αντιμετωπίζονται με την κλασσική ιατρική, εύκολα όμως με τον βελονισμό. >>\nΗ εκπαίδευσή μου στον βελονισμό ξεκίνησε παράλληλα με το άνοιγμα του ορθοπεδικού ιατρείου μου το 2001, χωρίς ακόμα όμως να γνωρίζω τις δυνατότητές του. Στην πορεία αποδείχθηκε ότι οι εφαρμογές του βελονισμού και οι συναφείς μέθοδοι (αντιμετώπιση των trigger points, βελονισμός του πτερυγίου του αυτιού, στην αρχή κατά Noggier και μετά κατά Bahr / Reininger) μπορούν να έχουν ευεργετική επίδραση σε πολλές περιπτώσεις ασθενών.\nΒασική φιλοσοφία του βελονισμού, όπως και άλλων ειδών εναλλακτικής ιατρικής, είναι ότι για την ανάρρωση του ασθενούς χρειάζεται η καλή κατάσταση τόσο του σώματος όσο και του ψυχικού κόσμου. Γι’ αυτό, ταυτόχρονα με τα ορθοπεδικά συμπτώματα εντοπίζουμε και αντιμετωπίζουμε άλλες παθήσεις που απασχολούν τον οργανισμό. Στο πλαίσιο αυτό, η βελονοθεραπεία έχει εξαιρετική ανταπόκριση - εκτός από τις ορθοπαιδικές παθήσεις- και σε παθήσεις όπως πονοκέφαλοι, ζάλη, ίλιγγος και εμβοές - ιδιαίτερα μέσα στην πρώτη εβδομάδα εμφάνισης - ιγμορίτιδες, αλλεργίες, καταθλίψεις και φοβίες ήπιας μορφής, αϋπνία, εντερικές δυσλειτουργίες και πολλές άλλες. Σε γενικές γραμμές μπορούν να αντιμετωπισθούν σχεδόν όλες οι παθήσεις που δεν έχουν σαφή ένδειξη χειρουργείου και δεν οφείλονται σε ανατομικό πρόβλημα.\n(σημεία πυροδότησης μυοπεριτοναϊκού πόνου)\nΕίναι σημεία μέσα στην πάσχουσα μυϊκή ομάδα, τα οποία βρίσκονται σε εξαιρετικά μεγάλη σύσπαση, με αποτέλεσμα να μην αιματώνονται - και άρα να μην οξυγονώνονται - επαρκώς. Ως συνέπεια, πυροδοτούν πόνο προς συγκεκριμένες κατευθύνσεις, οι οποίες είναι καταγεγραμμένες και δημοσιευμένες σε διάφορες γλώσσες για κάθε ενδιαφερόμενο.\nΣυχνά, αυτά τα σημεία μιμούνται τα συμπτώματα δισκοκήλης στον αυχένα, ή στη μέση. Αυτός είναι και ο λόγος για τον οποίο δεν απέδωσαν ορισμένα χειρουργεία, αφού εν τέλει η δισκοκήλη της μαγνητικής τομογραφίας δεν ήταν η αιτία του πόνου, το οποίο απλώς ταίριαζε στην κλινική εικόνα.\nΒελονισμός του πτερυγίου του αυτιού\nκατά Bahr / Reininger\nΤο πτερύγιο του αυτιού χρησιμοποιούταν από τους κινέζους για τη θεραπεία διαφόρων ασθενειών με τεχνικές βελονισμού. Επίσης, έχει χρησιμοποιηθεί στο παρελθόν και από θεραπευτές στον ευρωπαϊκό χώρο. Ανάμεσά τους, ξεχωρίζει ο Paul Nogier, ο οποίος ανακάλυψε εκ νέου την «ωτοϊατρική», χαρτογραφώντας το πτερύγιο του αυτιού και χρησιμοποιώντας το για την αντιμετώπιση πολλών ασθενειών με μεγάλη επιτυχία στην δεκαετία του ΄60.\nΑκολούθησε λίγα χρόνια αργότερα η συστηματοποίηση της μεθόδου με μαθητές και συνεργάτες τον Bourdiol και τον Bahr, ενώ εισάγεται για πρώτη φορά η χρήση του LASER για τον εντοπισμό συγκεκριμένων σημείων στο πτερύγιο του αυτιού και την σε βάθος ερμηνεία της σημασίας τους. Η μέθοδος αυτή εφαρμόζεται από τον Frank Bahr στον γερμανόφωνο χώρο, ο οποίος συνεχίζει την έρευνα με την ανακάλυψη νέων σημείων, την τροποποίηση του χάρτη του αυτού και την πρόσθεση νέων τρόπων ανίχνευσης σημείων στο πτερύγιο του αυτιού με τη βοήθεια της τεχνολογίας (LASER και μαγνητικά πεδία), ... Διαβάστε περισσότερα\nΑκολούθησε λίγα χρόνια αργότερα η συστηματοποίηση της μεθόδου με μαθητές και συνεργάτες τον Bourdiol και τον Bahr, ενώ εισάγεται για πρώτη φορά η χρήση του LASER για τον εντοπισμό συγκεκριμένων σημείων στο πτερύγιο του αυτιού και την σε βάθος ερμηνεία της σημασίας τους. Η μέθοδος αυτή εφαρμόζεται από τον Frank Bahr στον γερμανόφωνο χώρο, ο οποίος συνεχίζει την έρευνα με την ανακάλυψη νέων σημείων, την τροποποίηση του χάρτη του αυτού και την πρόσθεση νέων τρόπων ανίχνευσης σημείων στο πτερύγιο του αυτιού με τη βοήθεια της τεχνολογίας (LASER και μαγνητικά πεδία), εκπαιδεύοντας παράλληλα και άλλους ερευνητές, όπως η B. Strittmatter, η οποία εκπαιδεύει πλέον βελονιστές στις ΗΠΑ και Καναδά.\nΗ μέθοδος είχε τεράστια απήχηση στον γερμανόφωνο χώρο με αποτέλεσμα τη δημιουργία της Γερμανικής Ακαδημίας Βελονισμού και ακολούθησαν η Αυστριακή και η Ελβετική. Αξίζει να αναφερθεί ότι ο κλασσικός βελονισμός, καθώς και ο βελονισμός του αυτιού σε αυτόν τον χώρο καλύπτονται από τα ασφαλιστικά ταμεία από την δεκαετία του ΄80. Συνεχίζοντας την έρευνά του ο F. Bahr αποφέρει σημαντικά αποτελέσματα και ανατρεπτικές αλλαγές. Από την σχολή του προέρχεται και ο M. Reininger, ο οποίος εμβάθυνε ακόμα περισσότερο και παράλληλα τροποποίησε ορισμένες από τις μεθόδους του δασκάλου του, προσθέτοντας και αρκετές δικές του, οι οποίες βασίζονται κατά κύριο λόγο στην ανακάλυψη νέων συχνοτήτων LASER.\nΤο πλεονέκτημα που προσφέρει το πτερύγιο του αυτιού ως μικροσύστημα, είναι ότι επιτρέπει στον θεράποντα βελονιστή να ανιχνεύσει δυσλειτουργίες του οργανισμού, οι οποίες δεν αναφέρονται από τον ασθενή, καθώς επίσης και ενδεχόμενα κατάλοιπα παλαιότερων ασθενειών, ώστε να τα αντιμετωπίσει όλα μαζί. Επιπλέον, ένα ακόμα πλεονέκτημα είναι ότι επιτρέπει την ανίχνευση και των εστιών διαταραχής του σώματος. Αυτά είναι κατάλοιπα παλαιών ασθενειών τα οποία όμως απασχολούν ακόμα τον οργανισμό. Αν και ο οργανισμός μπορεί να τα απομονώσει -γι’ αυτό και δεν έχουν συμπτώματα- αυτό του κοστίζει πολύτιμη ενέργεια, τον αποσυντονίζει και εμποδίζει την ίαση της ασθένειας που προσπαθεί ο γιατρός να θεραπεύσει. Συχνά συντηρούν αυτά συστηματικές ασθένειες, κυρίως αυτοάνοσες.\nΥπάρχουν και ψυχικά πεδία διαταραχής, όπως και κληρονομικά, τα οποία είναι δυνατό να ανιχνευθούν και να κατασταλεί η δράση τους, διότι αποδυναμώνουν τον οργανισμό και μπορεί να οδηγήσουν τον βελονιστή και σε λάθος συμπεράσματα. Ο ωτοβελονιστής έχει τη δυνατότητα να διαπιστώσει το ενεργειακό επίπεδο του ασθενούς του και την ποιότητά του, όπως και ποιες ουσίες, φάρμακα, ή συνδυασμός τους ωφελούν τον οργανισμό, ή αντίθετα επιδρούν αρνητικά στην κατάσταση του, αρκεί να υπάρχουν δείγματα.\nΠριν από μερικά χρόνια ανακάλυψε ο F.Bahr ένα νέο μεσημβρινό που ονόμασε «Μεσημβρινό Ενέργειας» με πολλές καινούργιες δυνατότητες, μεταξύ των οποίων την ανίχνευση των ψυχικών τραυμάτων του ασθενούς, σε ποια ηλικία συνέβησαν και την άμεση αντιμετώπισή τους.\nΤα LASER μας επιτρέπουν χωρίς πόνο να αντικαταστήσουμε σε ορισμένες περιπτώσεις (μικρά παιδιά, βρέφη, ασθενείς με βελονοφοβία κτλ) τις βελόνες, ή και να ενισχύσουμε την δράση τους είτε στο σώμα, είτε στο πτερύγιο του αυτιού, έχουν όμως κι άλλες εφαρμογές: μας επιτρέπουν να ανιχνεύσουμε και να μειώσουμε σημαντικά τον πόνο, την φλεγμονή, ή να επιταχύνουμε θεαματικά την επούλωση τραυμάτων και κάποιων δερματικών παθήσεων (π.χ. του επιχειλίου έρπη).


Γιακόμπους Καπτέιν, Ολλανδός αστρονόμος: γνωστός κυρίως για τις εκτεταμένες μελέτες του για τον Γαλαξία και την ανακάλυψη των πρώτων ενδείξεων για την περιστροφή του - Times News\nby Times Newsroom 18 Ιούνιος 2017\nΟ Ιάκωβος Κορνήλιος Καπτέιν (Jacobus Cornelius Kapteyn, 19 Ιανουαρίου 1851 – 18 Ιουνίου 1922) ήταν Ολλανδός αστρονόμος, γνωστός κυρίως για τις εκτεταμένες μελέτες του για τον Γαλαξία και την ανακάλυψη των πρώτων ενδείξεων για την περιστροφή του. Ο Καπτέιν γεννήθηκε στο Μπάρνεφελντ (Barneveld) και σπούδασε μαθηματικά και φυσική στο Πανεπιστήμιο της Ουτρέχτης από το 1868. Το 1875, αφού τελείωσε τη διδακτορική διατριβή του, πήγε και εργάσθηκε για τρία χρόνια στο Αστεροσκοπείο του Λέιντεν, και μετά έγινε ο πρώτος χρονικά καθηγητής της Αστρονομίας και της Θεωρητικής Μηχανικής στο Πανεπιστήμιο του Χρόνινγκεν, όπου και παρέμεινε μέχρι τη συνταξιοδότησή του το 1921.\nΤο 1904, μελετώντας παραπέρα τις ίδιες κινήσεις των αστέρων, ο Καπτέιν ανέφερε ότι αυτές δεν ήταν τυχαίες, όπως πίστευαν τότε οι αστρονόμοι: οι αστέρες μπορούσαν να διαχωρισθούν σε δύο «ρεύματα» κατευθυνόμενα σε σχεδόν αντίθετες κατευθύνσεις. Αργότερα έγινε αντιληπτό ότι τα δεδομένα του Καπτέιν συνιστούσαν την πρώτη ένδειξη για περιστροφή του Γαλαξία μας, και οδήγησαν τελικώς στην ανακάλυψή της από τους Μπέρτιλ Λίντμπλαντ και Γιαν Όορτ.\nΤο 1906 ο Καπτέιν κατάρτισε ένα σχέδιο για μια συστηματική μελέτη της κατανομής των αστέρων στον Γαλαξία, με τη χρήση μετρήσεων του αριθμού τους προς διαφορετικές κατευθύνσεις. Το σχέδιο περιελάμβανε τη μέτρηση του φαινόμενου μεγέθους, του φασματικού τύπου, της ακτινικής ταχύτητας και της ιδίας κινήσεως αστέρων σε 206 διαφορετικές ζώνες. Αυτό το τεράστιο σχέδιο υπήρξε η πρώτη συντονισμένη στατιστική ανάλυση στην ιστορία της αστρονομίας και περιελάμβανε τη συνεργασία άνω των 40 διαφορετικών αστεροσκοπείων.\nΟ Καπτέιν αποσύρθηκε το 1921, αλλά μετά από απαίτηση του πρώην φοιτητή του και μετά διευθυντή του Αστεροσκοπείου του Λέιντεν Βίλεμ ντε Σίτερ, επέστρεψε στο Λέιντεν για να βοηθήσει στην αναβάθμιση του αστεροσκοπείου πάνω στα σύγχρονα αστρονομικά πρότυπα.\nΤο έργο ζωής του «Πρώτη απόπειρα για μία θεωρία της διατάξεως και της κινήσεως του αστρικού συστήματος» δημοσιεύθηκε το έτος 1922. Περιέγραφε ένα φακοειδές «νησί του Σύμπαντος» (τον Γαλαξία) του οποίου η πυκνότητα μειωνόταν καθώς απομακρυνόμαστε από το κέντρο του. Σήμερα η προσέγγιση αυτή («μοντέλο») είναι γνωστή ως το «Σύμπαν του Καπτέιν» (τότε ακόμα η έννοια του Γαλαξία ταυτιζόταν με εκείνη του Σύμπαντος). Ο Γαλαξίας-Σύμπαν του Καπτέυν είχε διάμετρο 40.000 ετών φωτός και ο Ήλιος ήταν σχετικώς κοντά στο κέντρο του (2000 έτη φωτός). Το πρότυπο αυτό ήταν επιτυχημένο σε μεγάλα γαλαξιακά πλάτη, αλλά απετύγχανε στο γαλαξιακό επίπεδο εξαιτίας της άγνοιας της διαστρικής (ή μεσοαστρικής) απορροφήσεως του φωτός. Μόνο μετά τον θάνατο του Καπτέιν, στο Άμστερνταμ, ο Ρόμπερτ Τράμπλερ βρήκε ότι η διαστρική ερύθρωση ήταν πολύ μεγαλύτερη από όσο είχε υποτεθεί. Αυτή η ανακάλυψη αύξησε την εκτίμηση για τη διάμετρο του Γαλαξία σε 100.000 έτη φωτός και την απόσταση του Ηλίου από το κέντρο του σε 30.000 έτη φωτός.\nΟ αστεροειδής 818 Kapteynia\nΟ κρατήρας Καπτέιν στη Σελήνη


ΑΛΗΘΕΙΑ: Σ.Φ.Κ. ΠΙΕΡΙΚΟΣ ΤΜΗΜΑ ΒΟΛΕΙ - ΑΙΑΣ ΚΙΛΚΙΣ - ΣΦΚ ΠΙΕΡΙΚΟΣ 1-3\nπροκαλώντας τον θαυμασμό όλων για την εμφάνιση των κοριτσιών του Πιερικού. Απέναντι στο νουμ. 1 φαβορί μαζί με τα Γρεβενά για την άνοδο στην Α2 Εθνική κατηγορία, οι παίκτριες του Πιερικού έδειξαν χαρακτήρα, έβγαλαν τεράστια ψυχικά αποθέματα, έδειξαν αγωνιστική πειθαρχία που είχε ως αποτέλεσμα να βλέπουν όλοι μια πάρα πολύ καλά δουλεμένη ομάδα, μια καλοκουρδισμένη μηχανή που ήξερε τι ήθελε μέσα στο γήπεδο.\nΗ ομάδα του Πιερικού, δείχνει με τα αποτελέσματα της την κυριαρχία της στα τμήματα υποδομής. Μια ομάδα στην οποία αγωνίζονται και κορίτσια του Αρχελάου με την ένωση των δυο ισχυρότερων ομάδων του Νομού, και φαίνεται ξεκάθαρα η υπεροχή των κοριτσιών του Πιερικού – Αρχελάου και πως το μέλλον αναμένεται ιδιαίτερα εντυπωσιακό. Όλοι πλέον βλέπουν το φανταστικό οικοδόμημα που δημιουργήθηκε με την ένωση, και όλοι πλέον έρχονται στους ειδικούς και στους καλύτερους για σίγουρα και σταθερά αποτελέσματα.


Κόκκινη Βασιλική Κινόα (500γρ) Quinua Real\nΑρχική » Αναζήτηση » Κόκκινη Βασιλική Κινόα (500γρ) Quinua Real\nΚωδικός Προϊόντος: Ε.10.01.011\nΒιολογικοί σπόροι από Κόκκινη Βασιλική Κινόα, χωρίς γλουτένη, vegan, με σημαντική θρεπτική αξία.\nΧρήση: Προετοιμάστε την κινόα όπως κάνετε με το ρύζι (ένα μέρος κινόα σε δύο μέρη νερό). Αφήστε το νερό να βράσει: προσθέστε τη βασιλική κινόα, χαμηλώστε τη θερμότητα, καλύψτε την κατσαρόλα και αφήστε να βράσει για 12 - 15 λεπτά. Μόλις βράσει και φουσκώσει μεταμορφώνεται σε ένα κόκκο με μια σπιράλ ουρίτσα.\nΚόκκινοι Σπόροι Βασιλικής Κινόα*. *Βιολογικής Γεωργίας.


Η ασφάλεια των παιδιών και η πρόληψη των ατυχημάτων στο σπίτι ~ e-megalife\nΗ ασφάλεια των παιδιών και η πρόληψη των ατυχημάτων στο σπίτι\n9:31 μ.μ. ασφάλεια των παιδιών στο σπιτι, ΣΠΙΤΙ-ΟΙΚΟΓΕΝΕΙΑ No comments\nΤο σπίτι για τα παιδιά σας θα πρέπει να είναι ένα από τα ασφαλέστερα μέρη, αλλά τα ατυχήματα μέσα στο σπίτι είναι ένα βασικό πρόβλημα των γονέων για την προστασία τους. Λοιπόν, πώς μπορούμε να κάνουμε τα σπίτια μας ένα ασφαλέστερο περιβάλλον για τα παιδιά μας;\nΤο δωμάτιο του παιδιού σας\nΌταν αγοράζουμε έπιπλα και αξεσουάρ για τα δωμάτια των παιδιών μας, πρώτα τα επιλέγουμε με βάση την εμφάνισή τους και μετά κοιτάμε την ποιότητα με την ασφάλεια που είναι πιό χαμηλά στη λίστα των προτεραιοτήτων μας, ωστόσο η ασφάλεια θα πρέπει να είναι στην κορυφή της λίστας μας.\n• Όλα τα κλινοσκεπάσματα και τα στρώματα θα πρέπει να πληρούν κάποια ποιότητα και κάποια στοιχεία και κανονισμούς που αναγράφονται τις ετικέτες, όπως για παράδειγμα, σε περίπτωση φωτιάς.\n• Οι γωνίες πρέπει να είναι στρογγυλεμένες για την αποφυγή δυσάρεστων ατυχημάτων, αλλά αν δεν είναι τότε, μπορείτε να αγοράσετε ειδικά προστατευτικά για τις γωνίες, που τις καθιστά πολύ πιό ασφαλές για τα παιδιά.\n• Ελέγξτε τα συρτάρια, που πρέπει να είναι εξοπλισμένα με μηχανισμούς ασφάλειας, σε περίπτωση που το παιδί σας επιχειρήσει να το ανοίξει και χτυπήσει έτσι τα δάχτυλά του.\n• Τα παράθυρα θα πρέπει να έχουν επίσης πολύ καλή ασφάλεια, για να μην επιχειρήσει να τα ανοίξει και ακόμα χειρότερα, όταν το δωμάτιο είναι στον επάνω όροφο, να μην συμβεί τίποτα χειρότερο.\n• Όλα τα ηλεκτρικά καλώδια πρέπει επίσης να τα έχετε σε σημείο μακριά από την πρίζα και φυσικά να έχουν και την κατάλληλη μόνωση.\n• Τα έπιπλα, τα συρτάρια και τα ράφια που στερεώνονται στον τοίχο πρέπει να είναι ασφαλή. Βεβαιωθείτε ότι δεν υπάρχει κάτι που θα το βάλει σε πειρασμό να χανεβεί και να το πιάσει (π.χ. κάποιο βάζο), με αποτέλεσμα να πέσει επάνω του και να το χτυπήσει.\nΠροσπαθήστε να ελέγχετε κάθε σημείο του δωματίου του, εν ανάγκη να πέσετε και στα γόνατα και να αρχίσετε να ψάχνετε σε σημεία που μέχρι τώρα, δεν πήγαινε ο νους σας.\nΗ πιθανότητα να πέσει και να χτυπήσει\nΌταν ένα μικρό παιδί αρχίζει να εξερευνεί το περιβάλλον του, τότε είναι που είναι πιο ευάλωτο σε πτώσεις, αφού τα πόδια του είναι ακόμη ασταθή και προσπαθεί να ισορροπίσει. Προσπαθήστε να κρατήσετε το δωμάτιο καθαρό και χωρίς ακαταστασία. Διάφορα αντικείμενα ή ακόμα και παιχνίδια που δεν βρίσκονται σε ένα σημείο του σπιτιού για να παίζει, μπορεί να το παρακινήσει να τα ψάξει και να θέλει να τα πιάσει, από σημεία που είναι επικίνδυνα για το ίδιο το παιδί.\nΤα σκληρά δάπεδα δεν είναι ιδανικά για τα παιδιά δεδομένου ότι μπορεί να γλιστρήσουν, ειδικά όταν φορούν κάλτσες! Εάν τώρα, θέλετε να βάλετε χαλιά στο δωμάτιο του παιδιού σας και στους χώρους όπου βρίσκεται περισσότερο, προτιμήστε χαλιά που δεν γλιστρούν εύκολα και έχουν μία πιό χοντρή επένδυση.\nΔεν μπορείτε να αποτρέψετε το 100% των ατυχημάτων στο σπίτι σας, αυτό είναι σίγουρο, αλλά μπορείτε να μειώσετε σημαντικά τον κίνδυνο, λαμβάνοντας μερικές απλές προφυλάξεις. Παρόλα αυτά κάντε μία προσπάθεια να κάνετε μερικά μαθήματα για τις πρώτες βοήθειες με λίγη εκπαίδευση. Αξίζει πραγματικά τον κόπο!